Nočný beh v Bratislave obmedzí vodičov v piatok a v sobotu

Kultúrne podujatie Rozlúčka s letom 2017 obmedzí dopravu aj v nedeľu.

BRATISLAVA. Vodiči v hlavnom meste musia nasledujúce dni počítať s dopravnými obmedzeniami. Bude sa totiž konať športové podujatie "Telecom Night Run 2017". Informuje o tom bratislavský krajský policajný hovorca Michal Szeiff. Pre večerný detský beh uzatvoria v piatok v čase od 19.00 h do 21.00 h Pribinovu ulicu v úseku od Šafárikovho námestia po budovu Slovenského národného divadla. V sobotu (9.9.) úplne uzavrú v čase od 19.45 h do asi 21.00 h ulice po trase behu a obnovia premávku až po dobehnutí posledného účastníka. Ide o trasu Pribinova ulica - Šafárikovo námestie - Vajanského nábrežie - Rázusovo nábrežie - NAGLS - tunel pod hradným kopcom - Skalná ulica - Kapucínska ulica - Župné námestie - Hurbanovo námestie - Námestie SNP - Klobučnícka ulica - Laurinská ulica - Štúrová ulica - Grösslingova - Bezručova ulica - Gajová ulica - Alžbetínska ulica - Šafárikovo námestie - lávka Starého mosta - Viedenská cesta - Krasovského ulica - Sad J. Kráľa - Viedenská cesta - Krasovského ulica - Klokočová ulica - lávka Starého mosta - Pribinova ulica. Polícia vodičov žiada o zvýšenú pozornosť, radí im riadiť sa jej pokynmi. Kultúrne podujatie Rozlúčka s letom 2017 v hlavnom meste SR Bratislave obmedzí v nedeľu mestskú hromadnú dopravu. Akcia bude na Štúrovej ulici a na Starom moste, v týchto miestach vylúčia električkovú dopravu. Náhradnú dopravu za linky 1 a 3 budú od začiatku do konca dennej premávky zabezpečovať autobusovou linkou „X95“. Tá bude premávať z Vyšehradskej k Nemocnici sv. Michala. Linky 95 a 97 z Petržalky do centra mesta a späť premávať nebudú. Dopravný podnik Bratislava o tom informuje na svojej oficiálnej webovej stránke. Linka X95 v smere na Nemocnicu sv. Michala bude jazdiť z konečnej Vyšehradská po trase linky 95 po zástavku Farského. Ďalej to bude po trase Bosákova, Černyševského, železničný prejazd, Einsteinova, Most Apollo, Košická, Mlynské nivy, Ulica 29. augusta, Cintorínska a Nemocnica sv. Michala. Obsluhovať bude zastávky ako linka 95, ďalej Most Apollo, Prístavná, Autobusová stanica, Cintorínska a Nemocnica sv. Michala. V smere na Vyšehradskú bude X95 cestujúcich voziť z Cintorínskej ulice na Rajskú, na Dunajskú ulicu, pokračovať bude na Mlynské nivy, Košickú, Most Apollo, Einsteinovu a Krasovského. Pokračovať bude v smere na Petržalku po zastávku Farského. Na zastávke Farského sa napojí na trasu linky 95 a pokračovať bude na Vyšehradskú. Obsluhovať bude zastávky Nemocnica sv. Michala, Ul. 29 augusta, Autobusová stanica, Košická, Most Apollo a zastávky ako linka 95. Zástavku Muchovo námestie nebude obsluhovať. Električka číslo 1 bude od začiatku do ukončenia premávky jazdiť z Hlavnej stanice po trase Obchodná, Kapucínska, tunel, Rázusovo nábrežie, Mostová, Jesenského, Nám. SNP, Obchodná a Hlavná stanica. Vynechávať bude zastávky Nám. SNP, Šafárikovo nám., Farského a Jungmanova. Električka číslo 3 z Rače bude premávať po trase Obchodná, Kapucínska, tunel, Rázusovo nábrežie, Mostová, Jesenského, Nám. SNP, Obchodná a Rača. Linka 4 bude jazdiť cez Mostovú a Jesenského obojsmerne, linka 8 v smere na Nám. Ľ. Štúra obslúži zastávku Nám. Ľ. Štúra ako linka č. 4. V smere do Ružinova pôjde od zastávky Nám. Ľ. Štúra po trase Rázusovo nábrežie, tunel, Kapucíska, Obchodná, kde sa od zastávky Poštová-Martinus napojí na svoju trasu. Počas nedeľného kultúrneho podujatia bude premávať aj historická električka číslo 18 po trase Jungmanova, Farského, Sad J. Kráľa, zastávka pri Umelke a späť. Odchody z Jungmanovej budú každú hodinu od 14:00 do 22:00. Odchody od Umelky budú každú pol hodinu od 14:30 do 21:30, v prípade veľkého záujmu aj o 22:30. Historická električka číslo 18 bude pre cestujúcich premávať zadarmo. Kultúrne leto v hlavnom meste SR Bratislave ukončia v nedeľu 10. septembra. Kultúrny a zábavný program pre ľudí bude od 14:00 do 22:00 na bratislavskej Štúrovej ulici a na Starom moste. Pripravujú pre nich koncerty, tanec, cirkusové atrakcie, divadlo i workshopy, zábava bude na viacerých pódiách.


Europoslanec navrhuje pre Britov pridružené občianstvo po brexite

Poslanec priznal, že návrh si vyžaduje zmenu základnej legislatívy Európskej únie.

BRUSEL. Európska únia by mala ponúknuť pridružené občianstvo tým občanom Spojeného kráľovstva, ktorí si chcú aj po brexite zachovať väzby na EÚ. Domnieva sa to luxemburský europoslanec Charles Goerens, ktorý pred niekoľkými dňami podporil aj vznik europarlamentnej pracovnej skupiny Európski občania. Goerens, ktorý je členom liberálov a demokratov v EP (ALDE), upozornil, že od vlaňajšieho novembra, keď svoju iniciatívu oznámil, dostal už niekoľko tisíc e-mailov od britských občanov, ktorí majú pocit, že v súvislosti s výsledkom referenda o brexite stratili svoju európsku identitu. Aj preto je členom skupiny Európski občania, ktorá funguje naprieč celým politickým spektrom v EP a jej cieľom je skúmať, či britské ministerstvo vnútra obmedzuje práva občanov z iných členských krajín EÚ žijúcich v Británii ešte pred samotným brexitom. "Som stále presvedčený, že EÚ by mala ponúknuť pridružené občianstvo tým, ktorí si chcú udržať vzťahy s Úniou. Je dôležité, aby EÚ bránila práva svojich občanov žijúcich v Británii pred akýmkoľvek diskriminačným správaním zo strany úradov," uviedol poslanec v správe pre médiá. Goerens je zodpovedný za dodatok č. 882 - čiže pridruženého občianstva - k návrhu správy Európskeho parlamentu, ktorú zostavil vyjednávač EP pre brexit Guy Verhofstadt. Poslanec presadzuje názor, že EÚ by sa aj po brexite mala udržať blízke vzťahy s Britániou podľa modelu Švajčiarska, Nórska alebo Islandu. Internetový spravodajský server EurActiv v staršom rozhovore s Goerensom upozornil, že jeho návrh naráža aj na kritiku, keď napríklad konzervatívny britský europoslanec Andrew Bridgen tento nápad označil za "pokus rozdeliť britských občanov do dvoch kategórií a oslabiť výsledok referenda". "Európa nie je budovaná len na základe svojich členských štátov, je to aj o jej občanoch ako takých. To je dôvod, prečo som predstavil tento návrh. Nikdy, ani v tých najdivokejších snoch, by som nečakal také veľké ohlasy," priznal pre EurActiv. Vysvetlil, že jeho návrh nie je zameraný na Britániu, ale na právny systém EÚ, pričom pridružené občianstvo by malo byť ponúknuté tým ľuďom, ktorí "sa cítia súčasťou európskeho projektu". Podľa jeho slov potenciálni žiadatelia z Británie budú musieť podpísať vyhlásenie, že budú dodržiavať európske myšlienky a základné európske hodnoty. "Nemyslím si, že niekto ako Nigel Farage, ktorý urobil všetko pre to, aby dostal preč Spojené kráľovstvo z Európskej únie, sa bude uchádzať o takúto schému," skonštatoval Goerens. Poslanec priznal, že návrh, aby Briti - tí, ktorí chcú - mohli byť občanmi Únie aj mimo politického názoru svojej domovskej krajiny, si vyžaduje zmenu základnej legislatívy EÚ, na čo je potrebný jednomyseľný súhlas všetkých vlád a parlamentov členských krajín EÚ. "O tejto myšlienke by sa malo aspoň diskutovať. Návrh je už vonku a zaznamenal veľké odozvy. Nikdy v mojom politickom živote som nevidel ľudí tak nadšených za niečo a nedostal toľko podporných e-mailov zo zahraničia," opísal situáciu Goerens.


Barcelona doma dokázala zdolať Villarreal, Messi sa opäť zranil

MADRID. Futbalisti FC Barcelona zvíťazili v utorok v 6. kole La Ligy na Camp Nou 2:1 nad Villarrealom, ale prišli o kapitána Lionela Messiho. Ten sa zranil v prvom polčase a musel ho nahradiť Ousmane Dembele. Argentínsky útočník sa len nedávno zotavil zo zranenia lýtka a proti Villarrealu nastúpil prvýkrát v základnej zostave. Prihral z rohu na gól Francúza Antoineho Griezmanna v 6. minúte. Druhý gól Kataláncov dal krásnou strelou Brazílčan Arthur. Hostia ešte do prestávky znížili, domáci ale tesné víťazstvo uhájili. V tabuľke sú na štvrtom mieste s 10 bodmi, na lídra Granadu strácajú bod. Futbalisti Betisu Sevilla zdolali na domácej pôde Levante UD 3:1. Pod výhru sa výrazne podpísal najproduktívnejší strelec v doterajšom priebehu sezóny Loren, k trom zásahom z predchádzajúcich zápasov pridal ďalšie dva. Futbalisti Granady pokračujú v zbieraní bodov v španielskej La lige. Po výhre nad Barcelonou ukoristili bod aj z ihriska Valladolidu, s ktorým remizovali 1:1 Nováčik najvyššej španielskej súťaže tak naďalej vedie tabuľku. La Liga 2019/2020 - 6. kolo - výsledky - utorok Góly: 12. Plano - 42. Fernandez Góly: 45+3 a 48. Loren, 67. Iglesias - 7. Hernani Góly: 6. Griezmann, 15. Arthur - 44. Cazorla


Apple odhalil nový iPhone X, bude stáť 999 dolárov

iPhone X s obrazovkou cez celé telo zariadenia sa začne predávať na začiatku novembra.

BRATISLAVA. Firma Apple v utorok večer odhalila modely telefónov iPhone. Modely iPhone 8 a iPhone 8 Plus. Odhalila tiež úplne nový dizajn telefónu s názvom iPhone X. Okrem toho predstavila nové verzie hodiniek Apple Watch, ktoré po prvý raz budú mať vlastné dátové pripojenie. Apple tiež uvedie na trh novú verziu zariadenia Apple TV. TIP: Pozrite si prvé dojmy na smartfón iPhone X a ďalšie nové produkty od Apple v našej službe Recenzie.Sme.sk.


Trhovisko na Žilinskej sa podarilo dočasne zachrániť

Firma, ktorá vlastní pozemok trhoviska na Žilinskej ulici, chce na jeho mieste postaviť bytovku a parkovisko.

STARÉ MESTO. Trhovci zo Žilinskej ulice zatiaľ neodchádzajú. Po tom, čo trhu hrozil zánik pre výstavbu bytov, sa mestská časť Staré Mesto dohodla so stavebníkom o prenájme pozemku, a tak trh neďaleko obrátenej pyramídy bude fungovať minimálne ďalšie štyri roky. Pozemok, na ktorom trh stojí, vlastní firma Park – Dom Žilinská. Od roku 2011 na jeho mieste však plánuje postaviť polyfunkčný dom. Firma svoj plán zatiaľ odložila a Starému Mestu bude štyri roky pozemok prenajímať. Starosta mestskej časti Radoslav Števčík tak garantuje, že trh na Žilinskej ostane. Zároveň sľubuje, že po skončení zmluvy ju pokúsi predĺžiť o ďalšie štyri roky. Za prenájom pozemku zaplatí mestská časť firme ročne dvanásťtisíc eur. Poslankyňa Starého Mesta a autorka petície za zachovanie trhu Soňa Párnická zdôrazňuje, že trh na Žilinskej je posledné autentické trhovisko v Starom Meste „Na Žilinskú chodím vyše 35 rokov a ovocie a zelenina od tunajších farmárov sa nedajú porovnať s tovarom zo supermarketov,“ povedala Párnická. Mestská časť uzavrela zmluvu aj so spoločnosťou, ktorá vlastní trhové pulty a stánky. Trhovcom tak zabezpečí 74 stolov a sedem stánkov. Ich prenájom vyjde Staré Mesto ročne na 24-tisíc eur. V súčasnosti už mestská časť podpisuje nájomné zmluvy s trhovcami a podmienky by sa nemali líšiť od predchádzajúcich rokov. Prenajímanie trhoviska však nie je podľa Števčíka stálym riešením. „Pozemok trhoviska musí byť v rukách mestskej časti alebo magistrátu. Len tak zabezpečíme, aby trh definitívne ostal,“ vysvetľuje Števčík. Pozemok môže mesto získať dvoma spôsobmi. Kúpou alebo zámenou za iný pozemok. Reálnejšia je podľa Števčíka druhá možnosť a vo veci plánuje aj stretnutie s bratislavským primátorom Ivom Nesrovnalom. „Urobím všetko preto, aby trh ostal. Pripravím návrh na získanie pozemku a predložím ho miestnemu zastupiteľstvu,“ dodáva Števčík. Na kúpu pozemku alebo výmenu za iný potrebuje však starosta súhlas miestneho zastupiteľstva. Záchranu trhu iniciovali občianski aktivisti, ktorí spísali petíciu už v roku 2010. Aktivistu Damasa Grusku dočasné riešenie milo prekvapilo. „Terajšieho starostu som na trhu stretol raz, niekedy pred voľbami. Bál som sa, že je tam len pre volebnú kampaň. Nakoniec slovo dodržal a trh zachránil,“ hovorí Gruska. Trhovisko, ktoré stojí na Žilinskej ulici smerom na Kýčerského ulicu má rozlohu 900 štvorcových metrov. Mestská časť pripravuje zmeny pre jednoduchší prístup návštevníkov. Na Kýčerského ulici pribudne jednosmerná ulica a krátkodobé parkovisko. Pre trhovisko bude slúžiť aj parkovisko pred ministerstvom financií. Mestská časť chce totiž vytvoriť lepšie podmienky aj pre Staromešťanov, ktorí chcú na trh prísť autom. Starosta Števčík zatiaľ nevie, čo bude s druhou časťou pozemku na Žilinskej ulici smerom na Šancovú, na ktorej stojí tiež niekoľko trhových stánkov. Aj o tomto pozemku mestská časť rokuje s investorom, no zatiaľ bez výsledku.


Chemický útok v Sýrii usmrtil až sto ľudí

Krátko po útoku bola zbombardovaná nemocnica v meste, kde lekári ošetrovali obete.

DAMASK. Sto ľudí zahynulo a 400 ďalších osôb utrpelo zranenia pri utorňajšom chemickom útoku v povstalcami ovládanom meste Idlib v Sýrii. Informovala o tom britská televízia ITV. Plyn spôsobil, že mnoho ľudí sa dusilo, a objavili sa aj fotografie a video, ktoré zachytávajú potácajúcich sa, po dychu lapajúcich obyvateľov, pričom niektorí mali pri ústach penu. Organizácia Sýrske pozorovateľské centrum pre ľudské práva (SOHR) pozmenila počet úmrtí, ktoré podľa jej slov spôsobilo vojenské lietadlo, ktoré v utorok v skorých ranných hodinách vypustilo "jedovatý plyn" v obytnej štvrti mesta. SOHR potvrdilo, že medzi mŕtvymi je 11 detí a najmenej 160 ich utrpelo zranenia. Zakrátko po útoku bola zbombardovaná nemocnica v meste, kde lekári ošetrovali obete. Zasiahnutý bol vchod do budovy nemocnice, pričom trosky padali na hlavy lekárov, ktorých bolo predtým vidieť pomáhať pri zmývaní zvyškov chemikálie z pacientov. Medzitým americký prezident Donald Trump obvinil z tohto útoku režim sýrskeho prezidenta Bašára Asada a vyhlásil tiež, že je to dôsledok "slabosti a nerozhodnosti" administratívy Baracka Obamu. Útok je pokladaný za jeden z najhorších odvtedy, čo sa pred šiestimi rokmi začala vojna v Sýrii. SOHR nezverejnilo žiadne podrobnosti o tom, aká chemická látka bola pri útoku použitá, ale dodalo, že tamojšie útoky podnikla buď sýrska vláda alebo ruské lietadlá. Zdroj zo sýrskej armády povedal tlačovej agentúre Reuters, že sýrska armáda "nepoužíva a nepoužila chemické zbrane". "A neurobí to ani v budúcnosti," dodal zdroj. Rusko takisto poprelo akúkoľvek účasť na útoku s tým, že v blízkosti zasiahnutej oblasti neuskutočnilo žiadne nálety. Provincia Idlib, kde sa nachádza aj rovnomenné mesto, je takmer úplne pod kontrolou sýrskej opozície. Žije tam približne 900-tisíc vnútorne vysídlených Sýrčanov, uviedla OSN. Povstalci a predstavitelia opozície vyjadrili obavy, že vláda plánuje podniknúť intenzívny, koncentrovaný útok na túto zaľudnenú provinciu.


V Nemecku odsúdili mužov, ktorí podpálili utečeneckú ubytovňu

BIELEFELD. Tresty vo výške po štyroch rokoch väzenia vyniesol vo štvrtok voči trom obžalovaným mužom za podpaľačský útok na ubytovňu pre utečencov v Porta Westfalica zo septembra 2015 súd v nemeckom Bielefelde. Žena, ktorá bola komplickou trojice, vyviazla s podmienečným trestom odňatia slobody na 18 mesiacov. Súd však nevyhovel návrhu prokuratúry vyhodnotiť čin ako pokus o vraždu, a zostal pri kategorizácii ťažké podpaľačstvo. Obžalovaní vo veku 29-33 rokov sa v súdnej sieni zo značnej časti priznali k činu a využili právo posledného slova na ospravedlnenie sa obyvateľom príbytku. Za motív svojho konania označili hnev na utečencov.


Pápež ostro odsúdil zneužívanie detí kňazmi v USA, je na strane obetí

Kňazi Rímskokatolíckej cirkvi zneužili v americkej Pensylvánii od roku 1940 viac ako tisíc detí.

VATIKÁN. Pápež František považuje správanie sa kňazov v americkom štáte Pensylvánia, ktorí sa podľa zistení štátnej vyšetrovacej komisie v masovom meradle dopúšťali sexuálneho zneužívania detí, za "zločinné a trestuhodné". Vyhlásil to vo štvrtok večer vo Vatikáne jeho hovorca Greg Burke. Obete týchto strašných praktík by podľa Burkeho mali vedieť, že pápež je na ich strane. Zo strany kňazov podľa vatikánskeho hovorcu šlo o "zneužitie dôvery, ktoré obete okradlo o ich česť a vieru". Podľa vyše 900-stranovej správy, ktorú tento týždeň zverejnila pensylvánska štátna vyšetrovacia komisia, kňazi Rímskokatolíckej cirkvi zneužívali od roku 1940 viac ako tisíc detí. Ide pritom len o údaje za tento jeden štát. Na zneužívaní sa v spomínanom období podieľalo takmer 300 kňazov. Správa uvádza, že tieto údaje nemusia byť kompletné, keďže niektoré informácie v archívoch chýbajú, a niektoré prípady sa vôbec nikdy nemuseli dostať na verejnosť. Správa obviňuje hodnostárov pensylvánskej arcidiecézy z toho, že tieto činy systematicky zakrývali pred verejnosťou. "Kňazi znásilňovali malé deti, a tí, ktorí boli za nich zodpovední, nielenže nič neurobili, ale to ešte aj všetko skrývali," uvádza sa v materiáli. Správa podrobne opisuje niektoré otrasné prípady, vrátane toho, ako istý kňaz znásilnil sedemročné dievčatko, keď ju bol navštíviť v nemocnici po tom, ako jej vyberali mandle, či prípad chlapca, ktorého kňaz prinútil k orálnemu sexu a následne mu vymyl ústa svätenou vodou.


Česi žiadajú nezávislosť justície. Praha zažila najväčší protest od revolúcie

Minúta po minúte

Rozhovor

Fotogaléria

Reportáž

Stĺpček

PRAHA. V Prahe sa v nedeľu zišlo asi 250-tisíc ľudí, ktorí požadujú demisiu Andreja Babiša a ministerky spravodlivosti Marie Benešovej. Protest organizovalo hnutie Milión chvíľok za demokraciu. Organizátori kritizujú najmä stret záujmov českého premiéra Andreja Babiša. Posledné audity Európskej komisie hovoria o tom, že český premiér má stále vplyv v koncerne Agrofert, čím je v konflikte záujmov. Firmy patriace pod Agrofert by mali podľa Komisie vrátiť eurofondy, ktoré v poslednom období získali.


Kluby súhlasili so štartom Slovana v lige, dali mu však podmienku

BRATISLAVA. Tipsportligové kluby počas utorňajšieho rokovania s vedením Slovenského zväzu ľadového hokeja (SZĽH) odobrili Ligovú radu ako riadiaci orgán súťaže a súhlasili so štartom Slovana Bratislava. Slovanu však dali podmienku, klub sa musí do 1. augusta dohodnúť na vyrovnaní záväzkov aj s poslednými štyrmi hráčmi, ktorým dlží výplaty. Vedenie SZĽH rokovalo so zástupcami všetkých klubov najvyššej slovenskej súťaže na Športovej rade Pro-hokeja. Kluby jednohlasne a oficiálne odsúhlasili už skôr avizovaný vznik Ligovej rady SZĽH. Tá sa po potvrdení Výkonným výborom SZĽH 1. augusta stane riadiacim orgánom Tipsport ligy, informoval portál hockeyslovakia.sk. Na rokovaní sa zúčastnili aj zástupcovia Slovana, ktorí prítomných informovali o stave podlžností a záväzkov k utorku 30. júla. Zo 67 hráčov a členov realizačného tímu sa klub dohodol na vyrovnaní záväzkov so 63. So zvyšnými štyrmi je vedenie klubu, podľa slov zástupcov Slovana, v poslednej fáze riešenia. Všetky kluby TL sa zhodli na tom, že v prípade, že sa Slovan stihne dohodnúť aj so zvyšnými hráčmi do zasadnutia Výkonného výboru SZĽH, ktoré sa uskutoční 1. augusta, budú súhlasiť s udelením licencie na štart v Tipsport lige pre HC Slovan Bratislava pre sezónu 2019/2020.


Viaceré televízie odmietajú vysielať Trumpov kontroverzný spot

V Trumpovom predvolebnom klipe vystupuje Luis Bracamontes, ktorý v roku 2014 zabil dvoch policajtov. V roku 2018 ho za to odsúdili na trest smrti.

NEW YORK. Viaceré veľké americké televízie sa rozhodli zastaviť vysielanie najnovšieho spotu prezidenta Donalda Trumpa na podporu republikánskych kandidátov v nadchádzajúcich kongresových voľbách. Ako prvá tento spot odmietla televízia CNN, ktorá vyhlásila, že je rasistický, a v pondelok sa k nej pripojila aj televízia NBC a Fox News. Podľa mnohých ľudí z médií je najnovší Trumpov predvolebný klip, ktorý sa zaoberá témou imigrácie, hrubo manipulatívny. V tejto reklame vystupuje nelegálny prisťahovalec Luis Bracamontes, ktorý v roku 2014 zabil v kalifornskom Sacramente dvoch policajtov, za čo ho v roku 2018 odsúdili na smrť. Bracamontes šokoval Ameriku okrem iného tým, že sa na súde usmieval a hovoril o tom, že utečie z väzenia a pokúsi sa zabiť ďalších policajtov. Trumpov predvolebný spot pomedzi šokujúce výroky Bracamontesa zaraďuje komentáre, ktoré hovoria o tom, že to boli opoziční demokrati, ktorí tomuto zločincovi dovolili dostať sa do USA a nedokázali ho vyhostiť. Spot sa končí zábermi na migrantov, ktorí sa pokúšajú dostať cez zátarasy na hraniciach a sugestívnou otázkou: "Koho všetkého k nám ešte demokrati vpustia?"


Mečiar s Klausom v Prahe pozitívne hodnotili rozpad federácie

Po 25 rokoch si hlavní aktéri pripomenuli rokovania o rozdelení ČSFR.

PRAHA. Česká a Slovenská Federatívna Republika (ČSFR) nefungovala dobre, a tak bolo treba nájsť novú kvalitu a nové riešenie. Uviedol to slovenský expremiér Vladimír Mečiar, ktorý v pondelok diskutoval v pražskej budove bývalého Federálneho zhromaždenia s ďalšou hlavnou postavou rozdelenia ČSFR - bývalým českým prezidentom a premiérom Václavom Klausom. Ktoré dva štáty v Európe majú k sebe bližšie ako Česko a Slovensko? Nenájdete ich. Obaja zhodnotili delenie ako veľmi úspešné a vyzdvihli vzájomné vzťahy samostatných republík, uvádza spravodajský server iDNES.cz. Podľa Mečiara sa vďaka rozdeleniu federácie zachovali dobré vzťahy na úrovni národných štátov. "Ktoré dva štáty v Európe majú k sebe bližšie ako Česko a Slovensko? Nenájdete ich," vyhlásil slovenský expremiér vo svojom úvodnom prejave. Poďakoval sa všetkým, ktorí proces rozdelenia federácie podporovali. "Dvadsaťpäť rokov je historicky krátky čas, ale tento čas nám dal možnosť byť spolu v strede Európy a šíriť myšlienku dobrých vzájomných vzťahov," dodal Mečiar. Václav Klaus považuje rozdelenie federácie za priateľské a veľmi dobre pripravené. "Rozdelenie bolo logickým, správnym, potrebným a vtedy navyše nevyhnutným krokom," uviedol bývalý český premiér. Vyjadril vďaku Mečiarovi, bez ktorého by podľa jeho názoru proces rozdelenia nemohol dopadnúť tak dobre, ako dopadol. "V žiadnom okamihu sme nedopustili roztržku a vedeli sme, že ústupky a kompromisy boli potrebné. Vývoj za uplynulých 25 rokov nám dal za pravdu," konštatoval Klaus. Delenie ČSFR bolo podľa neho najnáročnejšie ako celok. "Keby som vyťahoval určité jednotlivosti, bolo by to umelé, a nie také zásadné. Myslím si, že sme prišli na racionálnu metódu deliť makro spôsobom, nie mikro spôsobom," povedal počas debaty Klaus. Odmenou za to bola podľa neho priateľskosť a spokojnosť so spôsobom, ako to prebehlo. Klaus na záver besedy označil rozdelenie federácie za veľmi úspešný krok, z ktorého obe krajiny profitovali. "Zo svojho pohľadu by som povedal, že Slovensku to prospelo viac ako Českej republike, a som za to rád. Slovensko chcelo svoj samostatný štát a preukázalo, že to zvládlo veľmi úspešne," dodal. Česká a Slovenská Federatívna Republika zanikla 31. decembra 1992. Delenie ČSFR je späté najmä práve s Václavom Klausom a Vladimírom Mečiarom, ktorí boli vtedy predsedami českej a slovenskej vlády. Na rozdelení federácie sa dohodli 8. júla 1992 v brnianskej vile Tugendhat, dohodu potvrdili písomne 26. augusta taktiež v Brne, pripomína iDNES.cz.


V Donbase padlo už takmer tritisíc ukrajinských vojakov

Prezident Porošenko zdôraznil, že Rusko sa nevzdalo svojich "agresívnych zámerov" na Ukrajine.

KYJEV. Od vypuknutia ruskej agresie proti Ukrajine zahynulo v Donbase celkovo 2973 ukrajinských vojakov. Uviedol to v pondelok ukrajinský prezident Petro Porošenko. Hlava štátu bilancovala straty počas návštevy Doneckej oblasti pri príležitosti Dňa pechoty. Porošenko taktiež zdôraznil, že Rusko sa nevzdalo svojich "agresívnych zámerov" na Ukrajine, informovala agentúra Ukrinform. Porošenko si zároveň uctil pamiatku siedmich vojakov, ktorí v roku 2014 zahynuli v blízkosti dediny Novoselivka v Doneckej oblasti. K pamätníku obrancov 10. kontrolného stanovišťa položil kvety. Títo vojaci z 93. samostatnej mechanizovanej brigády sa v júli 2014 stali terčom nepriateľského útoku s nasadením ťažkých obrnených vozidiel. Ozbrojený konflikt na východe Ukrajiny medzi vládnymi silami a proruskými separatistami si od roku 2014 vyžiadal vyše 13-tisíc obetí.


Rezník sa vyjadril k situácii v RTVS. Vojnovú sekeru zakopávať netreba, hovorí

Začiatkom apríla 58 členov spravodajstva napísalo vedeniu RTVS otvorený list.

BRATISLAVA. Internú debatu vo vnútri verejnoprávneho média vôbec netreba prirovnávať k situácii, keď je potrebné "zakopať vojnovú sekeru". Generálny riaditeľ RTVS Jaroslav Rezník sa na štvrtkovom rokovaní Rady RTVS týmito slovami vyjadril k aktuálnemu vývoju medializovaných polemík o situácii v tíme spravodajstva a publicistiky. "Je prirodzené, že pri personálnych výmenách dôjde k debatám o tom, ako sa nastaví organizácia práce do budúcnosti," skonštatoval šéf RTVS. Zdôraznil zároveň, že súčasné vedenie sekcie spravodajstva a publicistiky má plnú dôveru vedenia RTVS. Zopakoval tiež, že interné debaty, nech prinášajú i výrazný názorový stret, by takými mali ostať. "Za mňa môžem povedať, že som presvedčený, že dôjde k tomu, aby sa interné problémy a interné diskusie v RTVS nešírili a neposúval sa ich význam na sociálnych sieťach, kde je prvotná informácia na konci dňa značne skreslená," uviedol. Podľa neho vedenie verejnoprávneho média intenzívne komunikuje s redaktormi a spravodajcami. "Ja som presvedčený, že tie stanoviská sa budú postupne zbližovať a spoločne nájdeme takú cestu, aby to spravodajstvo naďalej ostalo objektívne, vyvážené a dôveryhodné," povedal Rezník, ktorý naďalej chce vo vnútri RTVS presadzovať "otvorenú, kritickú diskusiu". Touto cestou chce ísť i riaditeľ sekcie spravodajstva a publicistiky RTVS Vahram Chuguryan. "Prostredie v spravodajstve je absolútne slobodné, čo napokon potvrdzujú aj všetci redaktori spravodajstva," uviedol na rokovaní rady. Súčasne zdôraznil, že jediným limitom je to, aby spravodajské a publicistické výstupy boli nestranné, objektívne a verejnoprávne. "Toto je jediné obmedzenie, žiadne iné nebude," vyhlásil. Začiatkom apríla 58 členov spravodajstva napísalo vedeniu RTVS otvorený list, v ktorom tvrdili, že zatiaľ pracujú slobodne, ale "v nepriateľskej atmosfére". Manažmentu RTVS vyčítali neochotu akceptovať oponentný, kritický názor, naznačili tiež možné ovplyvňovanie spravodajstva. "Neveríme, že naši nadriadení sú schopní ochrániť redakciu pred silnými tlakmi z vonkajšieho prostredia," uviedli. Reakciou bol otvorený list 35 iných redaktorov a moderátorov z polovice apríla, ktorí v ňom domáce a medzinárodné novinárske organizácie ubezpečili, že pracujú slobodne a bez nátlaku. "Nechceme vťahovať verejnosť do interných záležitostí, ktoré nesúvisia s ohrozením slobody slova. Ak by bola ohrozená naša sloboda, alebo ak by sme cítili pokusy o manipuláciu, boli by sme prví, ktorí by sa ozvali," uviedli v liste. Uistili, že vysielajú čestne, objektívne a ako inštitúcia verejnej služby.


V Británii vyrastie nová jadrová elektráreň, postavia ju Francúzi

Francúzska energetická skupina EDF chce začať s výstavbou elektrárne v roku 2019.

BRATISLAVA. Britská vláda a francúzska energetická skupina EDF vo štvrtok podpíšu kontrakt na výstavbu novej jadrovej elektrárne Hinkley Point C. Dohodu majú na neverejnej ceremónii v Londýne potvrdiť šéf EDF Jean-Bernard Levy za účasti vysokých predstaviteľov Veľkej Británie, Francúzka a Číny. Projekt v objeme 18 mld. GBP tento mesiac odobrila britská vláda. Zverejnenie oficiálnej informácie o podpise dohody sa očakáva neskôr počas dňa, uviedol portál bbc.com. Britská vláda v rámci projektu garantuje cenu 92,5 GBP za megawatthodinu elektriny vyrobenej v elektrárni Hinkley Point C počas 35 rokov. EDF s čínskym partnerom China General Nuclear Power Corporation (CGN) zodpovedajú za financovanie a prípadné riziká omeškania projektu. Predpokladá sa, že elektráreň na juhozápade Anglicka bude produkovať dostatok elektriny pre zhruba šesť miliónov domácností, čiže bude pokrývať približne 7 % dopytu po elektrine vo Veľkej Británii. Projekt jadrovej elektrárne Hinkley Point je jednou z najväčších francúzskych investícií vo Veľkej Británii. Konečné rozhodnutie o výstavbe prvej elektrárne vo Veľkej Británii po dvadsiatich rokoch sa niekoľkokrát odložilo odvtedy, ako projekt ohlásili v októbri 2013. Stavebné práce na projekte chce EDF začať v roku 2019. Majoritným vlastníkom firmy EDF je francúzska vláda. Ako finančný investor v projekte vystupuje čínska štátna firma CGN.


Nemecko pred júlovým summitom G20 chystá hraničné kontroly

Kedy kontroly začnú, zatiaľ Nemecko povedať nechce.

BERLÍN. Nemecko zavedie pred júlovým zasadnutím hláv štátov a šéfov vlád krajín G20 v Hamburgu dočasné hraničné kontroly. Uviedol to denník Die Welt. Či sa kontroly dotknú tiež hraníc s Českom, zatiaľ nie je jasné. Summit sa v druhom najväčšom nemeckom meste uskutoční v dňoch 7. a 8. júla. Počas zasadnutia, ktorého sa zúčastní okrem iného americký prezident Donald Trump, sa očakávajú rozsiahle demonštrácie. Aby sa na ne nedostali násilní ľavicoví extrémisti, napríklad, z Dánska alebo Talianska, chystá nemecká polícia kontroly na hraniciach. Minister vnútra Thomas de Maiziére (CDU) už o zámere podľa denníka informoval Európsku komisiu a členské krajiny. Kedy kontroly začnú, zatiaľ Nemecko povedať nechce, aby nedošlo k tomu, že demonštranti do krajiny dorazia tesne pred ich začatím. Berlín ale počíta s tým, že kontroly budú zavedené podľa potreby a nebudú sa teda uskutočňovať nepretržite na všetkých priechodoch.


Trump váha s výberom ministra, americkí poľnohospodári sú v neistote

Odhaduje sa, že až 50 percent poľnohospodárskych pracovníkov sú imigranti.

WASHINGTON. Poľnohospodári v USA sú na začiatku novej sezóny v neistote. Stále nemajú svojho ministra, prezident im chce znížiť rozpočet, imigračná politika ich môže pripaviť o pracovné sily a prípadné zrušenie Severoamerickej dohody o voľnom obchode im skomplikuje obchody, prípadne ich pripraví o odberateľov. Ministerstvo poľnohospodárstva je jedným z dvoch amerických ministerstiev, ktoré ešte stále nemajú svojho ministra, a tak presne nevedia, akým smerom sa budú ďalej uberať. Nominant prezidenta Donalda Trumpa na túto funkciu Sonny Perdue vo štvrtok vypovedal pred komisiou Senátu pre poľnohospodárstvo, odsúhlasenie však ešte nemá. Návrh rozpočtu šéfa Bieleho domu na budúci rok počíta so znížením rozpočtu pre poľnohospodárov o 4,7 miliardy dolárov, čo je približne 21 percent. Tento rok má ministerstvo rozpočet 164 miliárd dolárov. Okrem financií môžu poľnohospodári prísť aj o značnú časť svojich pracovníkov. Mnohí sú totiž imigranti, ktorých môže imigračná politika Donalda Trumpa vyhnať z krajiny. Perdue pred senátormi tvrdil, že podporuje viaceré programy, ktoré by mohli čeliť zníženému rozpočtu, a že podporuje aj uľahčenie zamestnávania imigrantov. Pokiaľ ide o imigračnú politiku, tú majú momentálne v rukách súdy. Poľnohospodári ale nenechávajú nič na náhodu a rýchlo pred sezónou najímajú legálnych robotníkov. Mnohí robotníci na farmách totiž nemajú pracovné povolenie a práve o nich môžu farmári prísť. Snažia sa ich nahradiť legálnymi sezónnymi robotníkmi zo zahraničia. V USA je nedostatok poľnohospodárskych robotníkov a vláda preto každý rok udeľuje dočasné pracovné povolenia cudzincom. Vlani ich bolo 160-tisíc. Takýchto sezónnych robotníkov si najíma aj vinárstvo prezidentovho syna Erica v štáte Virgínia. "Farmári sa boja a rýchlo hľadajú sezónnych robotníkov. Telefón riaditeľa firmy WAFLA, ktorá pomáha pestovateľom ovocia v štáte Washington nájsť robotníkov, stále vyzváňa. A imigračná právnička v Kalifornii, najväčšom poľnohospodárskom štáte, toho v týchto dňoch veľa nanaspí," uviedla americká rozhlasová stanica NPR. Okrem rozpočtu a imigračnej politiky sa poľnohospodári obávajú aj plánov prezidenta Trumpa na prepracovanie či zrušenie NAFTA a zavedenie dovoznej dane na produkty z Mexika.


Havária autobusu v Argentíne si vyžiadala najmenej 15 mŕtvych

Šofér stratil kontrolu na vozidlom, autobus narazil do skaly vedľa cesty a následne sa prevrátil.

BUENOS AIRES. Havária autobusu s približne 50 cestujúcimi na diaľnici v Argentíne si vyžiadala najmenej 15 mŕtvych, medzi ktorými sú aj vodič a deväť adolescentov. Ďalších 21 ľudí hospitalizovali, z toho štyria sú neplnoletí.Autobus, v ktorom sa viezli študenti, ich rodičia a učitelia z tanečnej školy, narazil do skaly vedľa cesty so zákrutami a následne sa prevrátil. Nehoda sa stala približne tisíc kilometrov západne od Buenos Aires. Posádka sa vracala z tanečnej súťaže v meste San Rafael.Podľa úradov autobus v decembri vyradili z prevádzky. Prokurátorka Florencia de Diego uviedla, že šofér z neznámych príčin stratil kontrolu nad vozidlom. Podľa nej bola cesta v dobrom stave, dopravné značenie fungovalo a bola tiež dobrá viditeľnosť.Prezident Mauricio Macri vyhlásil na utorok a stredu štátny smútok. Argentínsku zástavu stiahnu na všetkých verejných budovách na pol žrde. "Tento tragický incident mnou otriasol. Chcem byť nápomocný rodinám a priateľom, ktorí trpia," uviedol prezident.


V Bratislave cez víkend zhorelo päť francúzskych veteránov

Autá roky stáli na verejnom parkovisku a podpálili ich zrejme bezdomovci.

BRATISLAVA. V sobotu nadránom mali bratislavskí hasiči výjazd na Vajnorskú ulicu, kde horelo päť áut. Ako sa ukázalo, išlo o historické vozidlá, ktoré oheň úplne zničil. K požiaru prišlo 12 hasičov a s ohňom bojovali hodinu a pol. Na mieste nikoho nenašli, no oheň pravdepodobne založili prespávajúci bezdomovci. Aké autá vlastne horeli? Zhodou okolností sme na tieto autá natrafili niekoľko mesiacov dozadu, vrámci hľadania miesta pre fotenie testovaného auta. Na skrytom parkovisku za Vajnorskou ulicou sa nám naskytol zaujímavý pohľad na zbierku starých áut, z ktorých najnovšie boli vyrobené pred päťdesiatimi rokmi. Väčšina z nich bola od toho istého výrobcu - dnes už neexistujúcej francúzskej značky Simca. Ponúkame preto galériu ich stavu pred a po požiari. Ako prvá nám udrie do očí veľká luxusná Simca Ariane vyrábaná medzi rokmi 1957 až 1963. Bola odpoveďou na zlepšujúcu sa ekonomickú situáciu v Európe na konci 50. rokov. Auto poháňal buď štvorvalec z menších modelov Simca alebo vidlicový osemvalec pôvodom od Fordu, ktorému značka Simca vtedy patrila. Auto bolo pre priestranný interiér vo Francúzsku obľúbené medzi taxikármi. Hoci niekoľko modelov Ariane jazdilo aj v Československu, biely exemplár s červenou strechou na Vajnorskej bol podľa evidenčných čísel vo vnútri dovezený z Francúzska. Oheň nezničil všetky autá, žiaľ paradoxne tie najzachovalejšie. Medzi ne patrila aj tyrkysová Simca Aronde P60. Oproti ostatným bola kompletná, hoci staré bratislavské evidenčné čísla prezrádzali, že v premávke sa už neobjavila minimálne od roku 2005, keď platnosť týchto značiek vypršala. Aronde P60 prišla v roku 1958 a bola populárnym rodinným sedanom, ktorý sa od 60. rokov objavoval aj na našich cestách. Z auta po požiari ostali prakticky len poctivo chrómované nárazníky. Už častejšie sa v Československu objavoval model 1300, z ktorého na parkovisku zhoreli dva kusy. Išlo o nástupcu Aronde a jeho modernizovanú verziu 1301 vlastnil napríklad aj Alexander Dubček. Medzi Simcami na Vajnorskej je aj Fiat 600 a Tatra 57 A vyrábaná v 30. rokoch. Podľa vyjadrení majiteľa áut pre Televíziu Markíza autá slúžili iba ako zdroj náhradných dielov, preto mu vraj nevznikla škoda a polícia sa tak prípadom nebude zaoberať. Prečo adepti na krásnych veteránov chátrajú na mestskom pozemku a podliehajú postupnej skaze, je pre nás záhadou.


ONLINE: Floyd Mayweather zdolal Conora McGregora (box)

LAS VEGAS. Američan Floyd Mayweather zdolal v jednom z najočakávanejších boxerských zápasoch tohto roka írskeho súpera Conora McGregora. Mayweather triumfoval po technickom knokaute v desiatom kole.


Pompeo vyzval na zmierenie Kuvajtu s krajinami Arabského polostrova

Spor zabraňuje snahe bojovať proti regionálnym hrozbám zo strany Iránu a teroristov.

KUVAJT. Americký minister zahraničných vecí Mike Pompeo v stredu počas návštevy Kuvajtu znovu vyzval na riešenie sporu medzi Katarom a štyrmi arabskými krajinami, ktoré sú na Blízkom východe partnermi Spojených štátov. Informovali o tom agentúry DPA a AP. Pompeo na tlačovej konferencii s kuvajtským ministrom zahraničných vecí Sabáhom Chálidom uviedol, že spor, ktorým sa Rada pre spoluprácu arabských štátov Perzského zálivu (GCC) zaoberá už dva roky, zabraňuje snahe bojovať proti regionálnym hrozbám zo strany Iránu, Islamského štátu (IS) a ďalších teroristických skupín. Saudská Arábia, Spojené arabské emiráty, Bahrajn a Egypt v júni 2017 prerušili diplomatické styky a dopravné spojenia s Katarom, ktorý obviňujú z finančnej podpory terorizmu. Dauha tieto obvinenia popiera. Pôvodne mal Pompeo do Kuvajtu zavítať už v januári v rámci cesty po krajinách Blízkeho a Stredného východu. Tú však musel z rodinných dôvodov skrátiť. Počas svojej terajšej cesty, ktorá potrvá do 23. marca, navštívi ešte Izrael a Libanon.


Strelec zabil v texaskom kostole 26 ľudí

Policajti útočníka našli neskôr v aute mŕtveho.

SUTHERLAND SPRINGS. Texaský guvernér Greg Abbott potvrdil 26 mŕtvych a 20 zranených po streľbe v kostole s najväčším počtom obetí v histórii amerického štátu Texas. Informovala o tom v noci na pondelok agentúra AP. Abbott sa takto vyjadril na tlačovej konferencii niekoľko hodín po útoku osamelého strelca v prvom baptistickom kostole v obci Sutherland Springs, ležiacej na území okresu Wilson, približne 48 kilometrov juhovýchodne od veľkomesta San Antonio. Obeťami sú osoby vo veku od päť do 72 rokov. Streľbu neprežila ani 14-ročná dcéra tamojšieho pastora Annabelle Pomeroyová. Pastor Frank Pomeroy s manželkou boli v čase incidentu odcestovaní a na obrade sa preto nezúčastňovali. Bilancia obetí sa môže ešte meniť. Útočník v čiernom oblečení a s taktickou výzbrojou vrátane "balistickej vesty" vošiel v nedeľu predpoludním miestneho času do kostola v Sutherland Springs a začal strieľať z útočnej pušky do veriacich. Jeden z obyvateľov mestečka Sutherland Springs po vypuknutí streľby vzal svoju pušku a utekal ku kostolu, kde útočníka zastavil, uviedol regionálny riaditeľ texaského úradu pre verejnú bezpečnosť Freeman Martin. Strelca, ktorý potom nasadol do svojho auta a z miesta činu ušiel, tento muž ďalej prenasledoval. Po krátkom čase našli policajti útočníka v aute mŕtveho. Nie je jasné, či spáchal samovraždu, alebo ho zastrelil zmienený naháňajúci muž. Agentúra AP s odvolaním sa na dva zdroje z prostredia vyšetrovania uviedla, že strelcom bol Devin Kelley. Predpokladaný páchateľ Kelly žil podľa zdroja AP na predmestí San Antonia a na základe doterajších zistení prepojenie s organizovanou teroristickou skupinou nemal. Vyšetrovatelia teraz preverujú jeho účty na sociálnych sieťach. Pentagon krátko po tom, ako médiá zverejnili údajnú totožnosť páchateľa uviedol, že tento muž slúžil v minulosti pre vzdušné sily Spojených štátov. Ako uviedla hovorkyňa letectva Ann Stefanekova, Devin P. Kelley od roku 2010 až do svojho odchodu v roku 2014 slúžil na leteckej základni Holloman v Novom Mexiku a jeho špecializáciou bola logistika. Kelleyho v roku 2012 v letectve súdili a neskôr prepustili pre obvinenie z útoku na svoju manželku a dieťa, dodala. Texaský guvernér Greg Abbott reagoval okamžite po streľbe: "Naše modlitby sú s tými, ktorí boli postihnutí týmto diabolským činom," napísal na twitteri Abbott. Útok komentoval aj prezident Donald Trump. "Nech je Boh s ľudmi v Sutherland Springs," napísal rovnako na twitteri. Streľbu neskôr označil za hrozný čin spáchaný na posvätnej pôde a doplnil, že bolesť a smútok, ktoré cítia Spojené štáty sa nedajú vyjadriť slovami, informovala v pondelok agentúra AP. "Máme zlomené srdcia, ale Američania v temných dňoch ako týchto" urobia to, čo vedia najlepšie - zomknú sa na pomoc trpiacim, odkázal americký líder domov zo zahraničnej cesty v Japonsku s tým, že sa modlí za obete a rodiny pozostalých po tejto "hroznej streľbe".


Brazílska vláda navrhla ďalšie opatrenia proti zločinu

Už platný dekrét zmierňuje podmienky držby strelných zbraní so zámerom zastaviť nárast kriminality.

BRAZÍLIA. Brazílsky minister spravodlivosti Sérgio Moro predstavil v pondelok opatrenia zamerané proti zločinu, korupcii a násiliu v tejto najväčšej latinskoamerickej krajine. Daný krok je v súlade s programom striktných požiadaviek na rešpektovanie právneho poriadku, ktorý presadzuje prezident Jair Bolsonaro. Ročný počet vrážd n území Brazílie Opatrenia zahŕňajú návrh zákona, ktorý by umožňoval polícii použiť zbrane na "opodstatnenú obranu" v prípade rizika "ozbrojeného konfliktu" ohrozujúceho životy ľudí. Moro, bývalý protikorupčný sudca, taktiež vyzval na prísnejšie tresty za ilegálne financovanie politických kampaní. Navrhuje aj to, aby zákon zreteľne stanovoval, že každý, kto je usvedčený zo spáchania zločinu, musí byť uväznený ihneď po prvom neúspešnom odvolaní sa. Momentálne totiž takéto rozhodnutie závisí od konkrétneho sudcu. To sa týkalo i brazílskeho exprezidenta Luiza Inácia Lulu da Silvu, ktorého odsúdili na 12 rokov za korupciu. Da Silva využíval prebiehajúci odvolací proces, aby mohol zostať mimo väzenia a mohol kandidovať za prezidenta.   Moro dodal, že zločin a korupcia sú často prepojené a musia sa preto riešiť spolu. "Organizovaný zločin využíva korupciu na získanie beztrestnosti a je napojený na množstvo vrážd," uviedol minister na tlačovej konferencii. Bolsonaro, bývalý výsadkár a krajine pravicový politik, zaujal tvrdý postoj k zločinu v Brazílii, kde sa ročne odohrá viac než 64.000 vrážd. Prezident, ktorý sa ujal úradu začiatkom roka, podpísal v polovici januára dekrét, ktorý zmierňuje prísne podmienky držby strelných zbraní so zámerom zastaviť nárast kriminality. "Ľudia sa rozhodli kúpiť si strelné zbrane a muníciu a my im to nesmieme odopierať," povedal Bolsonaro. Bolsonaro, ktorý zvíťazil vo voľbách v októbri minulého roka, počas predvolebnej kampane sľúbil vyzbrojiť obyvateľstvo s cieľom znovu nastoliť v krajine zákon a poriadok.


Mugabemu sa jeho nová socha páči. Twitter sa jej smeje

Zimbabwiansky diktátor, ktorý si fúzy strihá podľa Adolfa Hitlera, je opäť terčom posmechu.

HARARE. Prezidenta Zimbabwe Roberta Mugabeho tamojší umelci zobrazili na dvoch nových sochách. Jedna z nich však nezaujala monumentálnosťou či estetikou, ale podivným držaním tela. Triapolmetrový kamenný Mugabe drží vysoko nad hlavou pravú päsť a nakláňa sa doľava. Niektorí užívatelia na sociálnych sieťach žartujú, že sa prezident chystá odštartovať, iní požadovali, aby bola socha odstránená a jej autori odsúdení za vlastizradu. Autorom je pritom renomovaný sochár Dominic Benhura, ktorý podľa denníka Washington Post vystavuje po celom svete. Benhura neskôr v zimbabwianských médiách odmietal interpretácie, že z jeho strany ide o posmech. Umelca sa zastal i samotný prezident. "Toto je nádherné umenie a umelci, ktorí sú zaň zodpovední, sú absolútne nadaní ľudia. Ich práca hlboko zasiahla naše srdcia i mysle a vytvorila zázrak, vytvorila lásku," citujú ho noviny Zimbabwe Herald. Nie je to po prvý raz, čo bol Mugabe na sociálnych sieťach populárny iným spôsobom, než aký by si 92-ročný diktátor predstavoval. Minulý rok počas medzinárodneho podujatia spadol priamo pred fotoaparátmi, jeho vláda to však poprela. Sociálne siete zareagovali desiatkami takzvaných meme obrázkov, ktoré Mugabeho vynaliezavo zosmiešňovali. Mugabeho režim trvá od vybojovania nezávislosti od Británie už 36 rokov. Počas koloniálnej nadvlády bol desať rokov politickým väzňom a domáci ho považovali za významnú postavu v povstaní. Nedlho po zvolení za predsedu vlády v roku 1980 však v krajine zaviedol krutú vládu jednej strany, ktorá sa uzatvára pred svetom. Zimbabwe trápi i ťažká ekonomická kríza a hlad. Odpor voči Mugabemu v krajine silnie. V uliciach dochádza k protivládnym protestom, ktoré v utorok polícia zakázala. Aktivisti avizovali, že nariadenie neuposlúchnu a obrátia sa na justíciu. "To sú posledné záchvevy režimu, ktorý zomiera. Vôbec nerešpektujú právo, ale my sa našich ústavných práv nevzdáme," povedal hovorca jedného z oficiálnych opozičných hnutí MDC.


Pri Čínskom múre vznikne podzemná stanica pre rýchlovlaky

Pri turistami obľúbenej časti Veľkého čínskeho múru Čína vybuduje najhlbšiu a najväčšiu stanicu pre rýchlovlaky na svete.

PEKING. Projekt  najhlbšej a najväčšej stanice pre rýchlovlaky pri Veľkom čínskom múre je súčasťou príprav na zimné olympijské hry v roku 2022. Informovala agentúra Reuters  s odvolaním sa na čínske štátne médiá . Železničnú stanicu postavia v lokalite Pa-ta-ling, 80 kilometrov severozápadne od Pekingu. Ide o najviac navštevovaný úsek Veľkého čínskeho múru. V období posledného čínskeho Nového roka sem denne zavítalo 30.000 turistov. vypláva to z údajov Čínskeho štátneho úradu pre cestovný ruch. "Stanica Pa-ta-ling sa bude nachádzať 102 metrov pod povrchom, podzemná stavebná plocha bude merať 36.000 štvorcových metrov. To sa rovná piatim štandardným futbalovým ihriskám. Pôjde teda o najhlbšiu a najväčšiu stanicu rýchlovlakov na svete," povedal pre oficiálny denník Žen-min ž'-pao (People's Daily) riaditeľ odboru štátnej železničnej spoločnosti Čchen Pin. Nová stanica bude súčasťou železničnej trate spájajúcej Peking s mestom Čang-ťia-kchou, kde sa budú konať niektoré z podujatí zimnej olympiády. Trať povedie cez hory pod Veľkým čínskym múrom a jej výstavba si podľa železničnej spoločnosti vyžiada využitie špeciálnych technológií, aby nedošlo k poškodeniu múra ako lokality Svetového dedičstva UNESCO.


Pozrite si nové zábery, ktoré odhaľujú tajomstvá Krabej hmloviny

Spojením záberov z piatich rôznych teleskopov vytvorili snímky v rôznych vlnových dĺžkach.

BRATISLAVA. V roku 1054 zaznamenali čínski a arabskí astronómovia na oblohe jasné svetlo, ktoré bolo viditeľné aj za bieleho dňa. Bol to výbuch supernovy SN 1054, vzdialený 6500 svetelných rokov, vďaka ktorému sa zrodil jeden z najmladších kozmických objektov, ktoré v súčasnosti pozorujeme – Krabia hmlovina. Prvýkrát ju identifikoval John Bevis v roku 1731, pozorovania však trvajú dodnes. Práve teraz zverejnili nové zábery na ktorých tvorbe sa podieľali pozemské aj družicové observatória. Na videu sú skombinované dáta z piatich rôznych teleskopov v rôznych vlnových dĺžkach. „Krabia hmlovina vysiela žiarenie v celej oblasti elektromagnetického spektra. Obrázky vznikli priradením farieb jednotlivým oblastiam tohto spektra, sú teda v nepravých farbách,“ vysvetľuje Drahomír Chochol z Astronomického ústavu SAV. Rádiové žiarenie je červené, infračervené žlté, viditeľné žiareniu je priradená zelená, ultrafialovému modrá a na záver röntgenovému fialová. „Pri rôznych vlnových dĺžkach vidíme rôzne veci. Na infračervených záberoch môžeme napríklad pozorovať teplý vesmírny prach, ktorý sa skondenzoval z materiálov, ktoré boli súčasťou vybuchnutej hviezdy,“ opisuje Brian Williams z Vedeckého Ústavu pre Vesmírne Teleskopy (STSI). „Röntgenové snímky ukazujú emisie z energetických častíc, ktoré majú skoro rýchlosť svetla. Porovnávaním týchto záberov môžeme vidieť, ako jednotlivé fyzikálne procesy na seba vplývajú.“ Všetky nové zábery vznikli skoro v ten istý moment v novembri roku 2012. Tím zložený z vedcov z celého sveta vedený Gloriou Dubner z Inštitútu pre Astronómiu a Fyziku (IAFE) následne zábery dôsledne analyzoval a odhalil mnohé nové detaily o komplexnej fyzike hmloviny. Svoje výsledky publikujú vo vedeckom magazíne The Astrophysical Journal. „Autori objavili štruktúry pripomínajúce slnečné arkády a identifikovali existenciu dvoch zložiek synchrotrónového žiarenia. Prekvapivé bolo zistenie, že usmernené výtrysky röntgenového a rádiového pulzaru vzájomne nesedia,” opisuje objavy v štúdii Chochol.


Zo sledovaných vodných plôch na kúpanie vlani nevyhovovala len jedna

Devätnásť z 32 miest určených na kúpanie dosahovalo výbornú kvalitu, deväť dobrú kvalitu vody.

BRATISLAVA. Najprísnejšie požiadavky na výbornú kvalitu vody spĺňalo v minulom roku na Slovensku takmer 59,4 percenta monitorovaných lokalít. Vzorky pochádzali z 32 miest určených na kúpanie. Z toho 19 dosahovalo výbornú kvalitu a deväť dobrú kvalitu vody. Nevyhovujúca bola jedna vzorka. Vyplýva to z výročnej správy o kvalite vody na kúpanie, ktorú vypracovala Európska environmentálna agentúra (EEA) v spolupráci s Európskou komisiou. Správa potvrdila už 40 rokov trvajúci trend zvyšovania čistoty vody na plážach a kúpaliskách v Európe. Tri lokality nebolo možné vlani klasifikovať, pretože EEA nemala k dispozícii dostatok vzoriek. Dolno Hodrušské jazero, Veľké Richnavské jazero v okrese Banská Štiavnica a Kunovská priehrada (okr. Senica) boli totiž počas kúpacej sezóny 2017 zatvorené pre rekonštrukčné práce a vypustenie vody z vodných nádrží. Jazero Gazárka (okr. Senica) vyňali vlani zo zoznamu monitorovaných lokalít. Kvalita vody sa minulý rok zhoršila v jazere Vindšachta (okr. Banská Štiavnica), kde zaznamenali fekálne baktérie, ako aj vo vodnej nádrži Drieňok (okr. Banská Bystrica), kde zistili prítomnosť enterokokov. Zo správy vyplýva, že viac ako 85 percent lokalít určených na kúpanie v celej Európe spĺňa tie najprísnejšie požiadavky na výbornú kvalitu vody. Minimálne požiadavky stanovené v predpisoch Európskej únie spĺňa viac ako 96 percent lokalít určených na kúpanie. Najlepšie výsledky v hodnotení kvality vody na kúpanie dosiahlo päť krajín v EÚ, v ktorých až 95 percent lokalít, a viac, získalo hodnotenie výbornej kvality, a to Luxembursko (100 percent), Malta (99 percent všetkých lokalít), Cyprus (97 percent), Grécko (96 percent), a Rakúsko (95 percent).


Filipínska sopka Mayon naďalej chrlí lávu a popol

Domovy museli opustiť desaťtisíce obyvateľov.

MANILA. Najaktívnejšia filipínska sopka Mayon pokračovala aj v utorok chrlení fontán červenej horúcej lávy a popola. Úrady nariadili evakuáciu medzičasom 40-tisíc ľudí žijúcich v dedinách v okolí vulkánov, informovala agentúra AP. V dôsledku aktivity sopky Mayon zvýšili filipínske úrady varovanie pred nebezpečnou erupciou na štvrtý z piatich stupňov. V najbližších hodinách alebo dňoch tak môže nastať explozívna erupcia charakterizovaná početnými otrasmi a pyroklastickými prúdmi. Sú to pohyblivé, skvapalnené zmesi žeravých plynov, úlomkov magmy a sopečného popola s teplotou od 100 do 800 stupňov, pohybujúce sa dolu vulkanickým svahom rýchlosťou aj niekoľkých stoviek kilometrov za hodinu, ktoré zničia všetko, čo sa im ocitne v ceste. Zároveň bola na osem kilometrov od krátera rozšírená zóna ohrozenia a nariadená evakuácia tisícov ďalších obyvateľov.


Univerzita Komenského: Slovensko produkuje najviac magistrov a inžinierov

Príčiny treba podľa hľadať v legislatívnom a finančnom rámci riadenia školstva.

BRATISLAVA. Slovensko je v pozícii svetového lídra v produkcii absolventov druhého stupňa vysokoškolského vzdelávania. Upozorňuje na to štúdia Centra edukačného manažmentu (CEM) - pracoviska Fakulty managementu Univerzity Komenského. Bakalársky titul je pre drvivú väčšinu vysokoškolákov na Slovensku len tranzitným a nie konečným stupňom kvalifikácie. Podiel magistrov a inžinierov v demografickom ročníku (23 - 28 rokov) prekračuje 35 percent. V priemere krajín OECD (27 sledovaných) tvorí pritom len 15 percent a v priemere krajín EÚ (22 sledovaných) 17 percent. Nad úroveň 20 percent sa podiel absolventov druhého stupňa štúdia (magisterského, inžinierskeho) medzi všetkými sledovanými vyspelými krajinami OECD a EÚ dostáva iba v piatich krajinách, a to vo Fínsku, v Dánsku, na Islande a v Českej republike. Do tejto skupiny patrí i Slovensko, vedie však rebríček v danej štatistike s viac ako desaťpercentným odstupom bez započítania slovenských absolventov vysokých škôl v zahraničí. Strategické zmeny vo vysokom školstve, ktoré sú aktuálne predmetom odbornej aj širokej verejnej diskusie, by mali podľa CEM popísanú situáciu intenzívnejšie reflektovať. Slovenské vysoké školstvo sa touto charakteristikou vyčleňuje z trendov vo vyspelých krajinách v priestore EHEA (European Higher Education Area). "Dosahy sú, samozrejme, v rovine devalvácie hodnoty diplomov absolventov na pracovnom trhu a tiež v rovine účelnosti využitia vynaložených prostriedkov na vysoké školstvo," dodáva CEM. Príčiny vzniknutého stavu je potrebné podľa CEM hľadať v legislatívnom a finančnom rámci riadenia vysokého školstva, rovnako ako v systéme riadenia kvality, vrátane akreditačných procesov. Problémom je absencia motivačných faktorov k zmene ako na strane vysokých škôl, tak aj pracovného trhu, ktorý nie je pripravený bakalárov so súčasným kvalifikačným profilom vo väčších počtoch prijímať. Informovalo o tom oddelenie vzťahov s verejnosťou UK v Bratislave.


Osídlime inú planétu, keď zničíme Zem? Absolútne šialené, hovorí laureát Nobelovky

BRATISLAVA. Ak by sa z človeka stal medzihviezdny druh, zvýšil by šance na svoje prežitie v prípade katastrofy na Zemi. O presídlenie ľudí sa snaží aj Elon Musk. No nie všetci sú presvedčení, že je to možné. Dokonca aj laureát tohtoročnej Nobelovej ceny za fyziku Michel Mayor si myslí, že ľudstvo sa nikdy nedostane k planétam mimo slnečnej sústavy. "Ak sa bavíme o exoplanétach, treba veci pomenovať jasne: nikam sa nepresídlime," povedal pre tlačovú agentúru AFP Mayor. Švajčiarsky astrofyzik sa v roku 1995 podieľal na objave vôbec prvej planéty obiehajúcej cudziu hviezdu. Ľudia sa na exoplanéty nedostanú jednoducho preto, že sú príliš ďaleko, myslí si Mayor. Aj v optimistickom prípade, keby sme našli obývateľný svet vo vzdialenosti pár desiatok svetelných rokov, by cesta trvala neúmerne dlho. "Hovoríme o stovkách miliónov dní pomocou prostriedkov, ktoré teraz máme k dispozícii. O našu planétu sa musíme postarať, je krásna a rozhodne sa na nej dá žiť," doplnil. Laureát tak reagoval na názory, že keď sa naša planéta stane neobývateľnou napríklad v dôsledku klimatickej zmeny, nájdeme inú a presťahujeme sa. Myšlienku nazval "absolútne šialenou". Najbližšou planétou k Zemi je Proxima Centauri b, ktorá je vzdialená približne 4,2 svetelného roka, teda zhruba štyridsať biliónov kilometrov. Napríklad sonda New Horizons podľa webu Space dosiahla rýchlosť 84-tisíc kilometrov za hodinu. Aj pri takej rýchlosti by cesta k Proxime trvala viac ako 54-tisíc rokov. Vývoj pohonu, ktorý by dokázal vesmírne vzdialenosti zdolať v kratšom časovom horizonte, sa zatiaľ neposunul. Aj keď sa Proxima Centauri b nachádza v obývateľnej zóne svojej hviezdy, je nepravdepodobné, že by na nej mohol existovať život. Zasahujú ju totiž extrémne silné solárne vetry. Ďalšie potenciálne obývateľné planéty sú ešte ďalej. Zemi podobné teleso je aj v sústave šesť svetelných rokov ďaleko, ďalšie zas jedenásť. V roku 2017 vzbudil záujem objav sústavy TRAPPIST-1, ktorá sa nachádza štyridsať svetelných rokov ďaleko. Okolo hviezdy obieha až sedem Zemi podobných planét, z ktorých tri by dokonca mohli mať tekutú vodu.


Z outsidera prezident, Trumpova víťazná cesta na fotografiách

Donald Trump ohlásil svoju kandidatúru 16. júna 2015. Pozrite si galériu jeho cesty do prezidentského domu.

WASHINGTON, BRATISLAVA. V júni 2015 ohlásil americký realitný magnát Donald Trump svoju kandidatúru na prezidenta Spojených štátov. Vtedy po prvýkrát vyriekol heslo, ktoré sa nieslo jeho kampaňou: "Spravme Ameriku opäť veľkou". Vtedy len málokto veril, že Trumpa vôbec republikáni do boja o prezidentské kreslo nominujú. No bol to napokon on, kto stál vo finálnej kampani proti kandidátke demokratov, Hillary Clintonovej. A bol to napokon Donald Trump, ktorý súboj o kreslo prezidenta najmocnejšej krajiny sveta vyhral. Pozrite si chronológiu, ako prebiehala jeho kampaň, na fotkách.


Na diaľnici D1 pri Piešťanoch sa stala hromadná nehoda

BRATISLAVA. Hasiči momentálne zasahujú pri hromadnej dopravnej nehode, ktorá sa stala na 84. kilometri diaľnice D1 pri Piešťanoch v smere do Bratislavy. Pri nehode sa zrazilo sedem vozidiel, pričom zranenia utrpelo sedem osôb. TASR o tom informovala Zuzana Farkasová z Prezídia Hasičského a záchranného zboru (HaZZ). Hasiči museli niekoľko osôb vyslobodzovať hydraulickým zariadením. Pri udalosti zasahujú hasiči z Piešťan a Nového Mesta nad Váhom a štyri posádky záchrannej zdravotnej služby. Diaľnica je na tomto úseku momentálne uzavretá.


Podchod na Trnavskom mýte obnoví súkromný investor

Do októbra budúceho roka má podchod slúžiť pre oddych a nákupy. Opravia aj sedem vstupov.

BRATISLAVA, NOVÉ MESTO. Chátrajúci podchod na Trnavskom mýte v Bratislave zrekonštruuje spoločnosť Immocap Group, investor blízkeho obchodného domu. Rozhodli o tom mestskí poslanci, ktorí firme schválili prenájom podchodu na 15 rokov, s možnosťou opcie na ďalších päť rokov, za ročné nájomné jedno euro. Podmienkou je, že musí do revitalizácie podchodu spoločnosť investovať minimálne 1,083 milióna eur bez DPH. Immocap Group chce vytvoriť z podchodu oddychovú zónu, funkčnú obchodnú časť a bezpečné moderné prostredie. Investor predpokladá, že revitalizačné práce budú trvať približne do polovice októbra budúceho roka. Celkové investičné náklady odhaduje na takmer 1,3 milióna eur s DPH. Upraviť plánuje aj vonkajšie priestory pri podchode. Rekonštrukciou by malo prejsť všetkých sedem vonkajších vstupov. Investor počíta s výmerou predajných priestorov 1350 štvorcových metrov a uvažuje podchod na noc zatvárať, no o tejto veci chce diskutovať ešte s magistrátom. Zámerom je kompletne podchod vynoviť nielen po funkčnej, ale aj po architektonickej stránke. "Naším cieľom je vytvoriť príjemné miesto, cez ktoré budú ľudia prechádzať radi a s pocitom bezpečia," povedal tento mesiac generálny riaditeľ spoločnosti Immocap Group Martin Šramko. Primátor Bratislavy Ivo Nesrovnal vníma Trnavské mýto ako dlhodobo zanedbaný priestor a ako poslednú jazvu na tvári hlavného mesta. Zastupiteľstvo na návrh poslanca Jozefa Uhlera požiadalo primátora, aby do nájomnej zmluvy zapracovali pre Immocap Group povinnosť umožniť stavebné úpravy a poskytnúť súčinnosť pre vybudovanie napojenia podchodu na budúcu železničnú stanicu Filiálka. Taktiež povinnosť nainštalovať do podchodu elektronické informačné tabule, informujúce o najbližších odchodoch električiek a autobusov ku každému východu k zastávkam MHD. Dopravnému podniku Bratislava má investor umožniť bezodplatné umiestnenie minimálne jedného multifunkčného automatu na predaj cestovných lístkov. Poslanci dostali aj ponuku spoločnosti STAURA, s. r. o., ktorá v podchode už v súčasnosti má niektoré prevádzky. Tá plánovala na rekonštrukciu podchodu vynaložiť 415-tisíc eur bez DPH. Zastupiteľstvo však napokon uprednostnilo ponuku Immocap Group.


DOBRÉ RÁNODobré ráno: Koaličná zmluva končí, vládne strany sa pustia do seba

Opozícia a voľby

Komentár

Podcast

Je síce zatiaľ koniec júla, no už teraz je jasné, že od septembra sa začne tvrdá predvolebná kampaň.  Parlamentné voľby nás čakajú vo februári a vo vrcholiacej kampani prestane platiť koaličná dohoda. Budeme teraz svedkami predháňania sa poslancov s návrhmi, ktoré v koalícii nemohli predkladať? Bude Andrej Danko oveľa hlasnejšie chváliť Rusko a kritizovať NATO? Zuzana Kovačič Hanzelová sa rozprávala s politologičkou Anetou Világi, z Univerzity Komenského v Bratislave. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Na Slovensku potrdili africký mor ošípaných. Našil ho v okrese Trebišov, v obci Strážne. Mor sa neprenáša na ľudí, postihuje domáce ošípané a diviaky. Polícia opäť vyšetruje kupovanie poslancov pri voľbe generálneho prokurátora za vlády Ivety Radičovej. Televízii JOJ to potvrdil poslanec Martin Poliačik, ktorý bol vypovedať na polícii. Podľa neho to vyzerá tak, že polícia má nové dôkazy v tomto prípade vďaka vyšetrovaniu vraždy Jána Kuciaka a Martiny Kušnírovej. Desať rokov po tragédii na festivale Pohoda, kde padol stan a zomreli dvaja ľudia. Na vine bol nemecký dodávateľ stanu. Okresný súd v Trenčíne rozhodol, že Nemci musia organizátorom zaplatiť náhradu škody 33 tisíc eur. Rozsudok je právoplatný. Každý šiesty Slovák nemá finančnú rezervu. Najmenej si šetria mladí ľudia do 24 rokov. Vyplýva to zo študie Kantar Slovakia. Z pohľadu prístupu k financiám patria Slováci dlhodobo k ku konzervatívnejším a neriskujú. Opozičného ruského politika Alexeja Navaľného odsúdili na 30 dní väzenia. Politik v posledných rokoch zorganizoval viaceré veľké protivládne protesty. Polícia zároveň prehľadala domy viacerých opozičných politikov, ktorí chcú kandidovať do zastupiteľstva v Moskve. Kandidátov odmietajú úrady zaregistrovať do septembrových komunálnych volieb. Na demonštráciu za ich registráciu prišlo minulý týždeň 22 tisíc ľudí. Ak pozeráte na HBO go seriál o zakladateľovi americkej televízie Fox news, určite vás zaujme podcast s novinárom Gabrielom Shermanom, ktorý napísal predlohu pre celý seriál a o Rogerovi Ailesovi niekoľko rokov zbieral materiály na knihu. Popisuje ako ho šéf Fox news nechal sledovať a zastrašoval ho, len aby kniha nevyšla. To všetko z peňazí televízie, ktorú vlastní mediálny magnát Rupert Murdoch. POdcast sa volá Recode media, moderuje Peter Kafka a je to môj dnešný tip na zaujímavé počúvanie. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Pozrite si najbezpečnejšie autá roka 2017

Ak chcete auto, ktoré vás ochráni, nekupujte si Fiat ani Ford Mustang.

BRUSEL, BRATISLAVA. Až sedemdesiat rôznych modelov tento rok vrhla nezávislá orginzácia EuroNCAP oproti stenám, stĺpom a ďalším prekážkam. Nárazové testy zvládla väčšina so cťou, našlo sa aj niekoľko prepadákov. V decembrovej sérii testov získal Fiat Punto najhoršie ohodnotenie - nula hviezdičiek. Punto je starý model, ktorému chýba moderná bezpečnostná výbava. Z rovnakého dôvodu získal Ford Mustang (pred jesenným faceliftom) len dve hviezdičky za bezpečnosť. 44 zo 70 testovaných áut získalo päťhviezdičkové hodnotenie. Podmienkou na získanie piatich hviezdičiek nie je len dobrý výsledok v nárazových testoch, ale aj aktívna bezpečnostná výbava auta, ako napríklad systém núdzového brzdenia. Súčasný sytém tak zvýhodňuje nové, malé autá pred veľkými, ale zastaralými modelmi. Malé autá ako VW Polo, Seat Ibiza či Ford Fiesta získali päť hviezdičiek aj preto, lebo mnohé systémy ponúkajú už v základnej výbave. Pozrite si galériu modelov, ktoré získali plný počet hviezdičiek za bezpečnosť.


Maďarský súd nariadil obnovu procesu vraždy Fenyőa, ktorého zavraždil Roháč

V procese by sa malo vyjasniť, kto si vraždu objednal.

BUDAPEŠŤ. Maďarský Odvolací súd hlavného mesta vyhovel iniciatíve prokuratúry a nariadil obnovu súdneho procesu v kauze vraždy podnikateľa Jánosa Fenyőa vo februári 1998, informovala v utorok agentúra MTI. Súd uviedol, že v procese by sa malo vyjasniť, či objednávateľom vraždy bol šéf tzv. olejovej mafie Tamás Portik. Budapeštianska hlavná prokuratúra 30. júla vzniesla voči podozrivému T. Gy. obvinenie z objednania vraždy podnikateľa Jánosa Fenyőa vo februári 1998. Ide o kauzu Slováka Jozefa Roháča, ktorého ako hlavného obvineného z budapeštianskeho atentátu a tejto vraždy odsúdili predvlani v Maďarsku na trest doživotného odňatia slobody. Maďarská polícia podozrivého z objednania vraždy - bývalého predsedu Maďarského plaveckého zväzu T. Gy. - zadržala vlani 17. apríla. Uvedená prokuratúra koncom augusta iniciovala obnovu súdneho procesu pre zistenie objednávateľa vraždy. T. Gy. mal totiž podľa zvukovej nahrávky, ktorú má polícia k dispozícii, pred vyše 20 rokmi poveriť Portika likvidáciou svojho vtedajšieho obchodného konkurenta J. Fenyőa. Portik si na vraždu objednal ako nájomného vraha Roháča. Odvolací súd 19. mája 2017 potvrdil rozsudok prvostupňového súdu, keď obvineného Roháča odsúdil právoplatne na doživotie za bombový útok na budapeštianskej ulici Aranykéz v júli 1998 a za vraždu podnikateľa Fenyőa vo februári toho istého roku. Ďalším obvineným v kauze bol Portik, ktorý dostal 13 rokov väzenia za objednanie atentátu na ulici Aranykéz. Roháča zadržali vo februári 2011 na Slovensku na základe európskeho zatykača vydaného v Maďarsku. Od 18. apríla 2011 bol vo vyšetrovacej väzbe v Maďarsku.


Sagan aj naďalej vedie v oboch rebríčkoch UCI pred hviezdami Sky

Sagan sa v nedeľu predstavil na podujatí WorldTour EuroEyes Cyclassics.

BRATISLAVA. Slovenský cyklista Peter Sagan (Bora-Hansgrohe) je naďalej lídrom prestížneho rebríčka UCI WorldTour, kde sa rátajú výsledky z najväčších podujatí v sezóne. Trojnásobný a úradujúci majster sveta je aj na čele hodnotenia UCI World, kde sa zohľadňujú všetky výsledky v sezóne v porovnaní s tou predchádzajúcou. Dvadsaťosemročný Sagan sa v nedeľu predstavil na podujatí WorldTour EuroEyes Cyclassics v Hamburgu a skončil tam desiaty. V UCI WorldTour má Sagan náskok takmer 217,75 bodu pred víťazom tohtoročnej Tour de France Britom Geraintom Thomasom (Sky). Tretie miesto patrí Francúzovi Julianovi Alaphilippovi (Quick-Step Floors). Medzi tímami vedie suverénne Quick-Step Floors. Druhé miesto patrí tímu Sky. Tretia je Bora-Hansgrohe s bratmi Saganovcami. V renkingu UCI World Sagan vedie pred Froomom (Sky) a víťazom z Hamburgu Talianom Eliom Vivianim (Quick-Step Floors). Sagan má 4052 bodov, druhý Froome 3939,68 a tretí Viviani 3551. V hodnotení krajín dominuje Taliansko pred Belgickom a Francúzskom, Slovensko je najmä vďaka Petrovi Saganovi trináste. /k 20. augustu 2018 (zdroj UCI)/ UCI WorldTour: Jednotlivci: Tímy: UCI World: Jednotlivci: Krajiny:


AUTO, KTORÉ RIADIL JEJ MANŽEL, IŠLO  V TOM ČASE PO DIAĽNICI A96 ZÁPADNE OD MNÍCHOVA.Žena v Nemecku vypadla na diaľnici z auta a zomrela

Pokúšala sa preliezť do zadnej časti vozidla, aby sa postarala o dieťa.

BERLÍN. Na bavorskej diaľnici vypadla z idúceho auta žena, ktorá sa pokúšala preliezť do zadnej časti vozidla, aby sa postarala o svoje malé dieťa. Informovala o tom vo štvrtok nemecká polícia. Tá pre tlačovú agentúru dpa uviedla, že 28-ročná žena vypadla cez otvorené dvere, keď sa snažila pomedzi dve predné sedadlá dostať dozadu, kde sa nachádzalo jej niekoľkomesačné bábätko. Auto, ktoré riadil jej manžel, išlo v tom čase po diaľnici A96 západne od Mníchova. Muž vozidlo ihneď zastavil. Nie je jasné, či boli dvere zle zatvorené, alebo sa nejakým spôsobom otvorili, keď žena preliezala dozadu. Prípad vyšetruje bavorská polícia.


Opera v New Yorku prepustila dirigenta pre sexuálne obťažovanie

James Levine mal obťažovať zverených umelcov v ranných fázach ich kariéry.

NEW YORK. Metropolitná opera v New Yorku prepustila zo svojich služieb dlhoročného dirigenta a klaviristu Jamesa Levina. Došlo k tomu po tom, ako vyšetrovatelia získali dostatočné dôkazy o jeho sexuálnom obťažovaní pred i počas umelcovho pôsobenia v tejto kultúrnej inštitúcii. Ukončenie pracovného pomeru s Levinom oznámila v pondelok Metropolitná opera, ktorú cituje agentúra DPA. Vyšetrovanie trvalo vyše tri mesiace a vypočúvaných bolo viac než 70 osôb. "Levine obťažoval jemu zverených bezbranných umelcov v raných fázach ich kariéry. Bolo by preto nevhodné a nemožné, aby ďalej pôsobil v Metropolitnej opere," uvádza sa vo vyhlásení tohto kultúrneho stánku na margo prípadu. Levine (74) pracoval pre Metropolitnú operu od začiatku 70. rokov. Jej umeleckým riaditeľom sa stal v roku 1976. Z tejto pozície odstúpil zo zdravotných dôvodov v roku 2016, avšak v práci pre túto opernú scénu pokračoval na rôznych iných postoch. Je všeobecne považovaný za jedného z najlepších amerických dirigentov. Vedenie opery ho suspendovalo vlani v decembri po tom, ako denník The New York Times informoval o obvineniach zo sexuálneho obťažovania vznesených voči nemu. Metropolitná opera podľa agentúry AP tvrdí, že vyhlásenia o tom, že vedenie tajilo informácie o Levinových sexuálnych prešľapoch, sú nepodložené. Levine je držiteľom množstva hudobných ocenení vrátane ôsmich cien Grammy. Je aj laureátom Smetanovej medaily, ktorú mu v roku 1986 udelilo bývalé Česko-Slovensko.


Ukrajinský novinár obvinený v Rusku zo špionáže ostáva vo väzbe

Moskva tvrdí, že Roman Suščenko je agent ukrajinskej rozviedky.

KYJEV. Moskovský súd predĺžil o ďalšie tri mesiace väzbu ukrajinskému novinárovi Romanovi Suščenkovi, ktorého zadržali a obvinili v Rusku zo špionáže.Vo väzbe tak zostane do 30. septembra. Informoval o tom v utorok na svojom účte na sociálnej sieti Twitter Suščenkov ruský advokát Mark Fejgin. Ako tvrdí ruská Federálna bezpečnostná služba (FSB), plukovníka Suščenka z Hlavnej správy rozviedky (GUR) Ministerstva obrany Ukrajiny zatkla vlani 30. septembra v Moskve, kde bol na "špionážnej misii". Podľa FSB zbieral tajné informácie o ruských ozbrojených silách a Národnej garde, pričom ich zverejnenie by podkopalo obranyschopnosť Ruska. Súd rozhodol o uvalení väzby na Suščenka 1. októbra. Vyšetrovatelia oficiálne obvinili tohto Ukrajinca zo špionáže 7. októbra. V prípade uznania za vinného mu hrozí až 20 rokov väzenia. Suščenko akékoľvek obvinenia odmieta. Mark Fejgin tvrdí, že Suščenko je reportérom agentúry Ukrinform v Paríži a v Moskve nebol na špionážnej misii, ale na návšteve u svojich príbuzných. Agentúra Ukrinform potvrdila, že Suščenko je jeho zamestnancom od roku 2002, pričom ho označil za "novinára s dlhodobo bezúhonnou profesionálnou reputáciou". Novinára udal "rodinný priateľ", ktorý kontaktoval ruskú FSB a tá Suščenka zatkla, uviedol začiatkom novembra advokát Fejgin. "Suščenko navštívil svojho brata v Moskve niekoľkokrát. Kontaktoval priateľa rodiny. Rodinný priateľ ho jednoducho dal zatvoriť. To je všetko," povedal Fejgin.


Zistili, kto je múmia z Bazileja. Rodina Borisa Johsona

Telo, ktoré našli pred oltárom, zjavne pochádzalo z bohatej rodiny. Ženu asi zabila ortuť.

BAZILEJ, BRATISLAVA. Keď v roku 1975 pri rekonštrukcii jedného z bazilejských kostolov objavili zachované telo ženy, hneď vedeli, že ide o niekoho z vyššej vrstvy. Pochovaná bola priamo pred oltárom, zjavne bola dobre živená a mala na sebe kvalitné oblečenie. Nevedelo sa však, o koho presne ide a kedy zomrela. Najnovšie zistenie ukázali, že v skutočnosti ide o vzdialeného predka britského ministra zahraničných vecí Borisa Johnsona, píše BBC. K tomuto záveru neviedla jednoduchá cesta. V kostole totiž nebol žiadny náhrobný kameň, podľa ktorého mohli vedci zistiť identitu ženy. Prvý výskum drevenej rakvy však naznačil, že môže pochádzať zo 16. storočia. Ďalšou stopou bolo zistenie, že v tele ženy sa nachádzala ortuť, ktorá sa od 15. do 19. storočia bežne používala na liečbu syfilisu. V skutočnosti veľké dávky ortute boli skôr jedom ako liekom a v konečnom dôsledku viedli k tomu, že telo sa zachovalo v pomerne dobrom stave. Bazilej bol v 16. a v 17. storočí bohatým obchodným mestom. Prístav na Rýne bol jedným z uzlov pri preprave tovarov po Európe. V okolí kostola Barfüsser alebo priamo v ňom sa často pochovávali príslušníci bohatých rodín. Niektorí boli v záznamoch, niektorí mali náhrobné kamene. Nie však žena, ktorej telo našli. Nakoniec vedcom podarilo z palca dostať DNA ženy, ktorú porovnali s potomkami rodiny vtedy bohatej rodiny Bischoffovcov. Výsledok ukázal až 99,8-percentnú šancu, že potomkovia a múmia pochádza zo ženskej vetvy rovnakého rodu. Na základe toho vedci zistili, že mŕtvou je Anna Catharina Bischoffová, ktorá sa narodila v Bazileji v roku 1719 a zomrela v roku 1787. Potom už bolo pátranie po jej potomkoch jednoduchšie. Anna Catharina mala sedem detí, len dve prežili do dospelosti. Jej dcéra si zobrala za muža Christiana Huberta Barona Pfeffela von Kriegelsteina. O päť generácií neskôr sa Marie Luise von Pfeffel vydala za Stanleyho Freda Williamsa. Ich dcéra Yvonne si zas zobrala Osmana Wilfreda Johnsona Kemala. Ich syn Stanley Johnson je otcom šéfa britskej diplomacie Borisa Johnsona.


Na svete je stále 40 miliónov otrokov. Väčšinu tvoria ženy a dievčatá

Zo správ OSN vyplýva, že 15 miliónov ľudí bolo vlani obeťami nútených sobášov.

ŽENEVA. Približne 40 miliónov ľudí vo svete bolo vlani obeťami novodobého otroctva. Vyplýva to zo správy dvoch agentúr OSN, a to Medzinárodnej organizácie práce (ILO) a Medzinárodnej organizácie pre migráciu (IOM). Novodobé otroctvo pritom postihuje predovšetkým ženy a dievčatá. Z celkového počtu novodobých otrokov ich bolo 29 miliónov, čiže viac ako 70 percent. Zo správy ďalej vyplýva, že 25 miliónov novodobých otrokov bolo vlani obeťami nútenej práce a 15 miliónov obeťami nútených sobášov. Sprievodná štúdia ILO zistila, že až 152 miliónov detí vo veku od 5 do 17 rokov bolo v minulom roku využívaných na detskú prácu.


V utorok na severnom a východnom Slovensku hrozí vietor a poľadovica

BRATISLAVA. Slovenský hydrometeorologický ústav (SHMÚ) varuje pred vetrom a poľadovicou, ktorá hrozí v utorok (21.2.) na severnom a východnom Slovensku. Informuje o tom na svojej internetovej stránke. Výstrahu prvého stupňa pred poľadovicou a hmlou vydal pre Prešovský a Žilinský kraj. V Košickom kraji platí výstraha iba pred poľadovicou, v Banskobystrickom kraji pred silným vetrom. "Na horách od nadmorskej výšky približne 1500 m sa miestami očakáva výskyt vetra, ktorý dosiahne krátkodobo (v nárazoch) rýchlosť 90 - 115 km/h," varujú meteorológovia.


Von der Leyenová sľúbila úzku spoluprácu s europarlamentom

BRUSEL. Nominantka na funkciu predsedníčky Európskej komisie (EK) a súčasná nemecká ministerka obrany Ursula von der Leyenová v stredu v Bruseli uviedla, že bude "veľa počúvať" a úzko spolupracovať s Európskym parlamentom (EP). Informovala o tom agentúra AP. "Mám v úmysle veľa počúvať, aby som v priebehu nasledujúcich dvoch týždňov vytvorila pre Európu a komisiu na nasledujúcich päť rokov... víziu, ktorá bude založená na intenzívnej spolupôráci medzi európskym parlamentom, Európskou komisiou a Európskou radou," uviedla von der Leyenová. O tom, či sa Ursula von der Leyenová, ktorú do funkcie navrhla Európska rada, skutočne stane šéfkou exekutívy EÚ, rozhodnú 15. júla poslanci EP. Po nominácii na šéfku EK von der Leyenová povedala, že je výberom lídrov 28 krajín Únie ohromená a že je to pre ňu veľká česť.


Kanada začala pri hraniciach s USA stavať utečenecký tábor

Denne hranicu prechádzajú stovky migrantov.

MONTREAL. Kanadská armáda stavia v odľahlej oblasti pri hraniciach s USA tábor pre zhruba päťsto utečencov. K tomuto kroku tamojšie úrady podnietil stúpajúci prílev azylantov, ktorí do Kanady prichádzajú pešo zo Spojených štátov. Denník Guardian vo štvrtok uviedol, že takmer sto vojakov bolo v stredu vyslaných do obce Saint-Bernard-de-Lacolle ležiacej pri hraniciach presne oproti mestu Champlain v americkom štáte New York. Na mieste majú teraz postaviť vyhrievané stany pre približne päťsto ľudí. Túto pohraničnú oblasť v ostatných mesiacoch začali vo zvýšenej miere využívať migranti, ktorých sú denne stovky. Počet azylantov prichádzajúcich do Kanady od začiatku roka prudko stúpol. Mnohých z USA vyhnali obavy z amerického prezidenta Donalda Trumpa, ktorý je zástancom tvrdého postupu proti prisťahovalcom. Do Kanady tak za tento čas cez odľahlé a nestrážené pohraničné oblasti prišlo už viac ako 4-tisíc migrantov. Vstupnou bránou sa pre nich v uplynulých mesiacoch stala najmä provincia Quebec. Do najväčšieho tamojšieho mesta Montreal prichádzalo v posledných týždňoch až 250 migrantov denne.


V synagóge strieľal mladík, ktorý sa prihlásil aj k podpáleniu mešity

Podozrivým zo streľby v synagóge pri San Diegu je 19-ročný muž.

SAN DIEGO. Podozrivým zo streľby v synagóge pri San Diegu na juhu amerického štátu Kalifornia, pri ktorej v sobotu zahynula jedna žena a traja ďalší ľudia utrpeli zranenia, je 19-ročný muž, vyšetrovaný aj v súvislosti s požiarom v mešite v neďalekom meste z minulého mesiaca. Oznámila to miestna polícia. Mladík identifikovaný políciou ako John T. Earnest v sobotu vstúpil do synagógy v meste Poway blízko San Diega a spustil paľbu z útočnej pušky na približne 100 veriacich, ktorí slávili posledný deň židovského sviatku pesach. O život pri streľbe prišla 60-ročná Lori Kayeová a zranenia utrpeli miestny rabín Yisroel Goldstein, ako aj osemročné dievča a 34-ročný muž, oznámil podľa agentúry AP líder ortodoxného hnutia Chabad v okrese San Diego, rabín Yonah Fradkin. Podľa polície boli títo traja zranení hospitalizovaní v stabilnom stave. Páchateľ z miesta činu ušiel na aute, krátko nato sa však sám nahlásil polícii a následne sa jej aj vzdal. Šerif okresu San Diego William Gore novinárom povedal, že strelcovi pravdepodobne počas útoku zlyhala zbraň. Keď zo synagógy utekal, strieľal naňho agent pohraničnej stráže, ktorý bol mimo služby a v čase útoku sa nachádzal v synagóge. Zasiahol však len jeho únikové vozidlo. Earnest krátko po úteku telefonoval na tiesňovú linku, aby nahlásil streľbu, a keď sa k jeho autu priblížil policajt, "podozrivý zastavil, vyšiel z auta s rukami nad hlavou a okamžite ho vzali do väzby", uviedol veliteľ polície San Diega David Nisleit. Šerif Gore dodal, že Earnest nemal záznam v registri trestov, vyšetrovatelia však preverujú tvrdenie z jeho údajného internetového vyhlásenia o podpálení mešity v neďalekom meste Escondido. Tamojší požiar spôsobil v marci škody, nikoho však nezranil. Útok v synagóge vyšetrujú ako možný trestný čin z nenávisti. Muž, ktorý sa predstavil ako John Earnest, zverejnil asi hodinu pred útokom na ultrapravicovom internetovom fóre protižidovský "otvorený list". Autor v ňom napísal, že je študentom zdravotníckej školy, a chválil páchateľov krvavých útokov na mešity na Novom Zélande z minulého mesiaca i v synagóge v Pittsburghu z vlaňajšieho októbra. K najnovšej streľbe došlo presne šesť mesiacov po tom, ako ozbrojený muž 27. októbra 2018 usmrtil 11 ľudí v synagóge v pennsylvánskom meste Pittsburgh. Išlo vtedy o najkrvavejší útok na židovskú obec v dejinách Spojených štátov. V meste Christchurch na Novom Zélande útočil 15. marca v dvoch mešitách belošský rasista, ktorý zastrelil 50 ľudí a ďalších 50 zranil.


Zdravé stromy v blízkosti Šafárikovho námestia Staré Mesto neodstráni

Mestská časť Staré Mesto požiadala o výrub stromov s nevyhovujúcim zdravotným stavom.

BRATISLAVA. Vlnu nevôle a nespokojnosti zo strany obyvateľov vyvolala informácia, že by sa v blízkosti Šafárikovho námestia, kde chce bratislavské Staré Mesto vybudovať Landererov park, mali vyrúbať niektoré stromy. Staromestský starosta Radoslav Števčík v tejto súvislosti priznal, že mestská časť požiadala o výrub stromov, avšak len tých s nevyhovujúcim zdravotným stavom, náletových a nekoncepčných drevín a tých, ktoré stoja v ceste plánovaných chodníkom. Dôrazne pritom odmietol, že by mali byť odstránené zdravé stromy. "Rozhodne ani starosta, ani nikto nechce rúbať zdravé stromy. Sme ale zodpovední za zdravotný stav toho parku," uviedol pre TASR Števčík s tým, že mestská časť už v tomto roku ošetrila a orezala viac ako 30 stromov na priľahlej Alžbetínskej a Gajovej ulici. Navrhovaný výrub sa podľa neho netýka existujúcich stromových alejí, ale skôr náletových agátov, výmladkov celtisu, ktoré vyrastajú z koreňov iných stromov, niektorých ihličnanov v zlom stave, či nevhodne zvolených stromov, ktoré tam nemajú čo robiť. "Máme odborný posudok nášho oddelenia životného prostredia, že tieto stromy by mali ísť preč a mali by byť nahradené novými zdravými, ktoré budú korešpondovať so stromovou skladbou," skonštatoval starosta, ktorý na margo viacerých druhov stromov hovorí o absolútnej nekoncepčnosti. Návrh na odstránenie niektorých stromov však zároveň vychádza aj z koncepcie riešenia chodníkov, ktoré majú byť podľa neho prirodzenou spojnicou. "Pokiaľ bude niekto žiadať, aby išiel chodník okolo tých celtisov, tak vznikne absurdná situácia, že rovný chodník, zrazu oblúk a potom rovný chodník pokračuje ďalej," doplnil Števčík, ktorý je zástancom toho, že chodník má byť komunikačnou líniou a keď sa v nej niečo nachádza, treba to posunúť inam. Záväzné však pre mestskú časť bude vyjadrenie úradu v Dúbravke, ktorý o výrube rozhoduje. V prípade odsúhlasenia výrubu navrhovaných stromov však Števčík ubezpečuje, že samospráva zrealizuje náhradnú výsadbu za všetky odstránené stromy. Návrh na výrub stromov súvisí aj s vybudovaním Landererovho parku. Ten má ako akási mestská záhrada pre aktívny relax vzniknúť na ploche takmer 3000 metrov štvorcových. S prácami v rámci druhej etapy by sa mohlo podľa starostu začať na prelome októbra a novembra, podľa odhadov by mali trvať mesiac až dva. V súčasnosti sa pripravuje na podpis zmluva o spolupráci medzi mestskou časťou, hlavným mestom a súkromným partnerom. Projekt by mal stáť okolo 300-tisíc eur, z čoho 200-tisíc eur mala dať pôvodne mestská časť, otázka financií je však podľa starostu stále predmetom diskusií. Doterajšie práce vyšli mestskú časť zatiaľ na zhruba 50-tisíc eur. Tie pokryli náklady na odstránenie a zlikvidovanie miestami metrových betónových vrstiev pod bývalým Bistrom Kazačok. Miesto nich bol navezený zemný substrát ako podklad pre budúce trávniky. Mestská časť zároveň vyskúšala aj vysadiť lúčnu zmes, čo sa však nepodarilo. Dôvodov bolo vraj niekoľko - neskorý termín výsevu, vysoké teploty, nedostatok zrážok a holuby či mačky. "Kolegovia so záhradnými architektmi našli iný spôsob, ako bude lúka vysadená. Bude v menšom rozsahu, ako mala byť, čiže tam budú väčšie plochy kosených trávnikov, ktoré budú aj so závlahou," odpovedal na otázku, ako chce mestská časť predísť prvému nevydarenému pokusu.


Železnice vypravia  mimoriadny rýchlik aj v nedeľu, vlaky sa napĺňajú

BRATISLAVA. Železničná spoločnosť Slovensko (ZSSK) pre zvýšený záujem cestujúcich okolo Sviatku všetkých svätých a Pamiatky zosnulých posilňuje dopravu. V nedeľu popoludní vypraví druhý mimoriadny rýchlik. Informoval o tom hovorca ZSSK Tomáš Kováč. Niektoré vlaky už pritom hlásia vysokú obsadenosť. Druhý mimoriadny rýchlik vyrazí z Košíc o 14:14 a do Bratislavy má plánovaný príchod o 20:16. Okrem dvoch mimoriadnych rýchlikov vypraví ZSSK celkom 18 posilových vlakov, ktoré sú už zapracované v platnom cestovnom poriadku. Dopravu posilní aj pridaním 41 vozňov do 32 vlakov InterCity (IC). Súčasne budú v súlade s technickými možnosťami jednotlivých vlakov posilnené aj niektoré pravidelné vlaky kategórií IC, expresné spoje, rýchliky, regionálne rýchliky, regionálne expresy a osobné vlaky, pri ktorých sa predpokladá vyšší záujem cestujúcich. Úplne obsadený už je štvrtkový rýchlik, ktorý odchádza z Bratislavy o 14:13 a do Košíc by mal doraziť o 19:53. Na 98 úercemt je naplnený IC vlak, ktorý ide vo štvrtok z Viedne o 14:42 smerom do Košíc, kam má príchod o 20:42. Rovnako na 98 percent je už vypredaný aj rýchlik s odchodom z hlavného mesta o 16:13, ktorý by mal prísť do Košíc o 21:53. Vysokú obsadenosť, až 99 percent, hlási aj štvrtkový IC vlak štartujúci z Bratislavy o 18:01 s plánovaným príchodom do Košíc o 22:48. Z piatkových spojov je na 97 percent naplnený rýchlik, ktorý odchádza z Bratislavy o 8:13, pričom do Košíc by mal doraziť o 13:53. Postupne sa napĺňajú aj nedeľné vlaky. Rýchlik s odchodom o 10:07 z Košíc, ktorý by mal do Bratislavy prísť o 15:47, je obsadený na 97 percent. IC vlak vyrážajúci o 11:18 v rovnakom smere s príchodom do cieľovej stanice o 16:02 je vypredaný na 98 percent. Rovnako je už obsadený aj rýchlik odchádzajúci z Košíc o 12:07, ktorý by mal do Bratislavy doraziť o 17:47. Na 98 percent je už naplnený aj rýchlik štartujúci z Humenného o 14:06 s príchodom do Bratislavy o 21:04. Rýchlik, ktorý vyráža z Košíc o 14:07 smerom do Bratislavy, kam má prísť o 19:47, je obsadený na 97 percent. Rovnako naplnený je tiež IC vlak v rovnakom smere s odchodom o 17:12 z Košíc a príchodom do cieľovej stanice o 22:00.


DETSKÁ RUBRIKAVaša akita nemusí byť nový Hačikó. Kvôli filmu končili psy v útulkoch

Chovatelia sa zhodujú, že podobne to bolo s dychtivým osvojovaním vlčiakov, keď sa vysielal Komisár Rex.

Príbeh Hačika bol skutočný. Verný pes rasy akita inu, ktorý náhle stratil svojho pána, no nedokázal si predstaviť, že sa s ním už nestretne. A tak ho Hačikó chodil čakať na vlakovú stanicu, kde sa spolu vždy zvítali, kým jeho majiteľ ešte žil. Pes tam po jeho smrti vyčkával každý deň, celých jedenásť rokov, v nádeji, že sa mu pán konečne vráti. Keď príbeh oddaného zvieraťa o niekoľko desiatok rokov neskôr preslávili hollywoodski filmári, výrazne vzrástol záujem o plemeno akita inu. Pravdou však je, že tento psík nie je vhodný pre každého. Príbeh verného Hačika sa odohral v Japonsku, odkiaľ plemeno akita inu pochádza. Akita je oblasť na severe japonského ostrova Honšú, slovo „inu“ zase v japončine znamená „pes“. Akity majú veľmi špecifický vzhľad. Uši na robustnej guľatej hlave sú pomerne malé, vzpriamené a len trochu nachýlené dopredu. Ich srsť je rovná, veľmi hustá a jemná na dotyk. Pre akity je typická belavá tvár a spodok tela, pričom srsť smerom ku chrbtu prechádza do bledohnedej či hrdzavej farby. Majú huňatý, pevný a stočený chvost. Vedia byť roztopašné a hravé, no predovšetkým sú veľmi inteligentnými spoločníkmi. Pri ideálnom spolužití sa nesmie trápiť pes ani pán, preto by akita mala putovať ku skúsenému chovateľovi s nekonečnou trpezlivosťou. Ak totiž tieto psy niečo odmietajú, je to tvrdý dril a prísnosť. Svojho pána si obľúbia a pre jeho radosť urobia čokoľvek, len to nesmie od nich žiadať tónom generála. Vedia byť totiž veľmi tvrdohlavé. Čím rozkazovačnejšie sa k nim majiteľ správa, tým viac sa dokážu zaťať a vtedy už s nimi nepohne nič. Ani na milé slovo nemusia počúvnuť hneď. Nedávajú tým však najavo vzdor, jednoducho práve nemajú náladu. Výchova psov akita inu by mala spočívať vo vľúdnom prístupe, dôslednosti a schopnosti psíka motivovať. Čo im pán vštepí v prvom roku života, tomu už privyknú nastálo. Je preto dôležité venovať im v tomto čase zvýšenú pozornosť. Napríklad vziať psíka so sebou aj medzi ľudí, aby sa trochu socializoval a dokázal sa poslušne správať aj na frekventovaných miestach. Obavy, že kontaktom s cudzími ľuďmi akity stratia schopnosť strážiť, sú zbytočné. Dokážu samostatne myslieť. V parku plnom ľudí budú rezervovane hovieť pri vašich nohách, no ak by sa ktosi snažil dostať k vám do domu cez plot, splnia si povinnosti strážneho psa. Dokážu bystro vyhodnotiť, čo sa od nich práve očakáva. Pre Japoncov sú akity pokladom, doslova. Hovorí o tom cisárska vyhláška z roku 1931, ktorá z plemena akita inu urobila japonský národný poklad. Export týchto psov do zahraničia bol odvtedy prísne zakázaný. Nie však na dlho. Po druhej svetovej vojne tento zákaz prestal platiť a mnoho amerických vojakov si bralo akity so sebou domov. Až s premiérou spomínaného filmu o Hačikovi začalo skutočné šialenstvo, keď ľudia po celom svete kupovali akity, lebo aj oni chceli mať doma svojho Hačika. Chovatelia sa zhodovali, že podobne to bolo s dychtivým osvojovaním vlčiakov, keď sa vysielal Komisár Rex, či s dalmatíncami, ktorých spopularizovala rozprávka o zlej Cruele. Po utíchnutí prvotného nadšenia zvieratá často končili v útulkoch, oddané akity nevynímajúc. Kúpu psíka si preto treba dôkladne zvážiť. Ak mu majiteľ nedokáže zabezpečiť vhodné podmienky, psa by si osvojovať nemal.


Obchodný deficit USA po dvoch mesiacoch poklesu v auguste vzrástol

V obchode s Čínou deficit evidoval pokles.

WASHINGTON. Obchodný deficit Spojených štátov sa po dvoch mesiacoch poklesu v auguste zvýšil a prekonal aj odhady ekonómov. Vývoz síce vzrástol, jeho tempo rastu však bolo slabšie než tempo rastu dovozu. Na druhej strane, politicky citlivý obchodný schodok s Čínou sa zmiernil. Americké ministerstvo obchodu v piatok oznámilo, že obchodný deficit dosiahol v auguste 54,9 miliardy dolárov (50 miliárd eur) oproti 54 miliardám USA v predchádzajúcom mesiaci. Ekonómovia počítali s jeho rastom na 54,5 miliardy USD. Export v auguste vzrástol o 0,2 percenta na 207,9 miliardy USD. Dovoz sa však zvýšil o 0,5 percenta na 262,8 miliardy dolárov. V júni aj júli deficit klesol, od začiatku roka sa však zvýšil, napriek úsiliu prezidenta Donalda Trumpa znížiť ho prostredníctvom dovozných ciel voči Číne a iným krajinám. Od januára do konca augusta dosiahol obchodný schodok USA 428,7 miliardy dolárov, čo v medziročnom porovnaní znamená rast o 7 percent. Čo sa však týka politicky citlivého deficitu v obchode s čínskym tovarom, ten v auguste klesol. Schodok USA dosiahol 31,8 miliardy dolárov, čo oproti júlu znamená pokles o 3,1 percenta. Za 8-mesačné obdobie sa deficit USA v obchode s Čínou znížil o 11,4 percenta.


Kosovská polícia nevpustila do krajiny srbských ministrov

Členovia srbskej vlády vopred oznámili, že pricestujú na návštevu, a to aj napriek rozhodnutiu kosovských úradov nevpustiť ich do krajiny.

PRIŠTINA. Kosovská polícia oznámila, že vyslala posily, aby zabránili štyrom vysokopostaveným srbským predstaviteľom v návšteve severného Kosova. Srbská štátna tlačová agentúra Tanjug potvrdila, že vstup do Kosova v pondelok odopreli srbskému ministrovi obrany, ministrovi kultúry, hlavnému srbskému vyjednávačovi v rokovaniach s Kosovom, ako aj poradcovi premiéra Aleksandra Vučiča. Tí vopred oznámili, že pricestujú na návštevu, a to aj napriek rozhodnutiu kosovských úradov nevpustiť ich do krajiny. Srbskí predstavitelia musia totiž pred každou návštevou Kosova požiadať tamojšie úrady o oficiálne povolenie.Kosovo jednostranne vyhlásilo nezávislosť od Srbska v roku 2008, avšak Belehrad ju neuznáva a snaží sa naďalej udržiavať si svoj vplyv vo väčšinovo srbskom severnom Kosove.


Najvyšší súd zrušil verdikt nad nitrianskym bossom Ferusom

Ferusa odsúdili v roku 2015 zo založenia a podporovania zločineckej skupiny.

BRATISLAVA. Senát Najvyššieho súdu na stredajšom verejnom zasadnutí v trestnej veci obžalovaného Ľuboša Ferusa a Milana K. zrušil rozsudok Špecializovaného trestného súdu, pracovisko Banská Bystrica, zo začiatku decembra 2015. Ľuboš Ferus je považovaný médiami za bossa nitrianskeho podsvetia. "Najvyšší súd SR odvolanie prokurátora Úradu špeciálnej prokuratúry Generálnej prokuratúry Slovenskej republiky voči oslobodzujúcemu výroku rozsudku vo vzťahu k Mgr. Milanovi K. sa zamietol," uviedol v stredu hovorca súdu Boris Urbančík. "Trestná vec obžalovaných Ľuboša F. a Mgr. Milana K. sa vracia Špecializovanému trestnému súdu, pracovisko Banská Bystrica, aby ju v potrebnom rozsahu znovu prejednal a rozhodol. Proti stredajšiemu uzneseniu senátu Najvyššieho súdu SR nie je prípustný riadny opravný prostriedok," doplnil. V kauze rozhodol v decembri 2015 Špecializovaný trestný súd v Pezinku. Podstatne zmiernil návrh prokuratúry. Z celkom 16 obžalovaných troch oslobodil, medzi nimi i hlavného obžalovaného Miroslava A. Zo zločinu zosnovania, založenia a podporovania zločineckej skupiny uznal za vinného iba Ľuboša F., Matúša Š. a Pavla V. Ostatní boli v tejto časti oslobodení. Prokurátor Úradu špeciálnej prokuratúry trvá na tom, že v tomto prípade šlo o zločineckú skupinu, ktorá sa zaoberala predovšetkým nezákonným vymáhaním dlhov. V odvolaní napísal, že špecializovaný súd nesprávne vyhodnotil dôkaznú situáciu. Je presvedčený, že obžalovaní mali vedomosť o tom, že konajú v prostredí zločineckej skupiny. Prokurátor okrem iného argumentuje aj tým, že nosili oblečenie prislúchajúce členom skupiny piťovcov. S Ľubošom F. a ďalšími troma obžalovanými pokračuje na Okresnom súde Bratislava I iný proces v kauze vraždy zakladateľa bratislavskej skupiny sýkorovcov - Miroslava Sýkoru.


V Česku dostal britský turista pokutu za zneváženie sochy Jána Husa

PRAHA. Mladý britský turista dostal pokutu 10.000 českých korún za pohanenie súsošia Jána Husa na pražskom Staromestskom námestí. Informoval o tom v utorok spravodajský server Novinky.cz. K spáchaniu priestupku došlo v pondelok, keď sa v Českej republike oslavovalo 101. výročie vzniku Československa. Totožnosť a miesto pobytu páchateľa tohto zrejme recesistického skutku bolo zistené za pomoci záberov z bezpečnostných kamier. "V deň štátneho sviatku policajná hliadka zistila, že na jednu z hláv súsošia Jána Husa, ktoré sa nachádza na Staromestskom námestí, niekto položil umelý penis," uviedla hovorkyňa pražskej mestskej polície Irena Seifertová. K poškodeniu sochy však podľa nej našťastie nedošlo. Brit po zotmení umiestnil predmet na jednu z vedľajších postáv súsošia, keďže na hlavu Jána Husa podľa všetkého nedosiahol. Policajti ho objavili v neďalekom hoteli a k svojmu činu sa okamžite priznal. "Za priestupok proti verejnému poriadnu, konkrétne za vzbudzovanie verejného pohoršenia, dostal od mestských policajtov pokutu vo výške 10.000 korún (392 eur), ktorú na mieste zaplatil. Predmet musí odborne odstrániť povolaný správca, aby súsošie neutrpelo ďalšiu ujmu," dodala hovorkyňa.


V ubytovni pre azylantov vo Švédsku vypukol požiar

Dvaja azylanti sa zranili, keď vyskočili z okna, aby sa zachránili pred plameňmi.

VÄNERSBORG. Pri požiari, ktorý v noci na nedeľu zachvátil ubytovacie centrum pre žiadateľov o azyl na juhozápade Švédska, utrpelo zranenia najmenej desať obyvateľov. Oznámila to miestna polícia. Desať až 20 ľudí podstupovalo zdravotnú prehliadku pre možnú otravu dymom, uviedla polícia v regióne Västra Götaland. Dvaja ďalší azylanti sa zranili, keď vyskočili z okna, aby sa zachránili pred plameňmi. Príčina požiaru zatiaľ nie je známa. Vypukol na treťom poschodí budovy v meste Vänersborg, približne 100 kilometrov severne od Göteborgu. Polícia prípad vyšetruje pre predbežné podozrenie z podpaľačstva.


Bulharsko zakázalo vstup ruskému magnátovi Malofejevovi

SOFIA. Bulharské úrady zakázali v stredu vstup do krajiny ruskému mediálnemu magnátovi Konstantinovi Malofejevovi, ktorý je podozrivý zo sprisahania s cieľom zmeniť prozápadnú orientáciu Bulharska a viac ho pripútať k Moskve. Informovala o tom v stredu agentúra AFP. Malofejev (45), investičný bankár a mediálny magnát, ktorý má blízko k ruskému prezidentovi Vladimirovi Putinovi, nesmie Bulharsko navštíviť najbližších desať rokov, povedal v parlamente bulharský generálny prokurátor Sotir Cacarov. Zákaz vstupu do krajiny pre Malofejeva vydali bulharské úrady deň po tom čo v utorok pristúpili k podobnému opatreniu v prípade bývalého ruského spravodajského dôstojníka Leonida Rešetnikova, a vzniesli obvinenia zo špionáže proti vodcovi bulharského prorusky orientovaného občianskeho hnutia Rusofili Nikolajovi Malinovovi. Podľa prokuratúry Malinova financovali dve ruské organizácie - Dvojhlavý orol a Ruský inštitút strategických štúdií (RISS) -, aby presadzoval ich záujmy v Bulharsku. Predsedom organizácie Dvojhlavý orol, ktorej deklarovaným cieľom je rozvoj vzdelávania v oblasti ruských dejín, je práve Malofejev. Podpredsedom spoločnosti je Rešetnikov, ktorý predtým pracoval pre RISS. Malinov v utorok pre bulharskú televíziu bTV povedal, že ani od jednej z uvedených organizácií nikdy žiadne finančné prostriedky neprijal a jeho stretnutia s Rešetnikovom a Malofejevom boli vždy verejné. Podľa prokuratúry však mal Malinov svojmu ruskému mecenášovi sprostredkovať v Bulharsku nákup médií, zbrojovky a telekomunikačnej spoločnosti, prostredníctvom ktorých chcel ovplyvňovať domácu a zahraničnú politiku Bulharska a zmeniť jeho orientáciu z prozápadnej na proruskú.


Luxusne to ide aj bez kože. Britské automobilky hľadajú náhradu na poťahy

V marci Range Rover oznámil, že model Velar bude ponúkať aj s luxusným textilným interiérom. Teraz alternatívy ku koži chystá aj Bentley.

Okázalé kožené interiéry sú vo vozidlách značky Bentley samozrejmosťou. Každý týždeň sa na poťahy ich interiérov spotrebuje koža z približne 3000 španielskych býkov. V posledných rokoch si však stále viac ľudí volí vegánsky spôsob života. Pri ňom je takýto interiér v aute samozrejme neprípustný, preto sa v Bentley rozhodli naservírovať im vegánsku alternatívu. „Nie je možné predávať živočíšny produkt ako Bentley, obsahujúce 20 rôznych kusov kože, niekomu, kto vedie vegánsky životný štýl“ povedal pre britský magazín Auto Express riaditeľ dizajnu Stefan Sielaff. Podľa jeho slov už boli v kontakte so zákazníkmi, najmä z americkej Kalifornie, ktorí sa zaujímali čo im môže automobilka v tomto smere ponúknuť. Priania tých najnáročnejších zákazníkov Bentley plní špeciálna divízia Mulliner. Jej dizajnéri v súčasnosti skúmajú možnosti, ako ponúknuť luxusnú atmosféru koženého interiéru bez použitia živočíšnych produktov. Kožené časti interiéru by mohla nahradiť kvalitná syntetická koža, ktorá sa v automobiloch používa už dlhé roky. Väčšinou však slúži ako lacnejšia alternatíva k skutočnej koži. Okrem nej sa experimentuje aj s napodobeninou kože vyrobenou z klobúkov húb, či dokonca z medúz. Čudujete sa, ako môže byť produkt z medúz vegánskym? Medúzy nemajú nervový systém a necítia bolesť, mnohí vegáni by napriek tomu pravdepodobne túto alternatívu považovali za nevhodnú. Zatiaľ nie je známe, kedy sa tejto možnosti vo vozoch Bentley dočkáme, Range Rover Velar však látkový interiér ponúkne už tento rok. V tomto prípade sa nejedná o vegánsky, ale iba o vegetariánsky interiér, pretože obsahuje ovčiu vlnu. Stále je však výbornou alternatívou pre ľudí, ktorým záleží na životnom prostredí. Použité textílie boli vyvinuté v spolupráci s dánskou firmou Kvadrat. V sedadlách nájdeme odolnú zmes vlny, špeciálne vyvinutú pre použitie v automobiloch, a kontrastné prvky pripomínajúce semiš, ktoré sú však vyrobené z recyklovaných plastových fliaš. Ide však aj o zaujímavú voľbu z hľadiska dizajnu, nakoľko v tomto segmente je textilný interiér ojedinelým javom. Výsledok vyzerá naozaj vynikajúco a je vítanou zmenou v plejáde kožených interiérov.


Pompeo sa stretol s Orbánom, upozornil na dôležitosť podpory demokracie

Americký minister chce poukázať na vplyv Číny a Ruska.

BUDAPEŠŤ. Šéf americkej diplomacie Mike Pompeo je na návšteve Maďarska. V Budapešti sa stretol s nacionalistickým premiérom Viktorom Orbánom a ďalšími vysoko postavenými predstaviteľmi krajiny, aby upozornil na dôležitosť podpory demokracie a právneho štátu. Cieľom jeho cesty po Európe je tiež poukázať na silnejúci vplyv Číny a Ruska v strednej Európe, a to najmä na závislosť regiónu od energií z Ruska a tiež na aktivity spoločnosti Huawei. Podľa USA sa za expanziou značky v Európe, najmä v krajinách NATO, skrýva veľká bezpečnostná hrozba v oblasti informácií.Pompeo prinesie rovnaké správy v utorok do Bratislavy a potom aj do Poľska, kde sa zúčastní na konferencii o situácii na Blízkom východe so zameraním na Irán. Svoje turné ukončí krátkymi zastávkami v Belgicku a na Islande.